
Noapte de vară 


Zările, de farmec pline, 

Strălucesc în luminiș; 

Zboară mierlele-n tufiș 

Și din codri noaptea vine 
Pe furiș. 


Care cu poveri de muncă 

Vin încet şi scârțâind; 

Turmele s-aud mugind, 

Și flăcăii vin pe luncă 
Hăulind. 


Cu cofiţa, pe-ndelete, 

Vin neveste de la râu; 

Și, cu poala prinsă-n brâu, 

Vin cântând în stoluri fete 
De la grâu. 


De la gârlă-n pâlcuri dese 
Zgomotoși copiii vin; 
Satul e de vuiet plin; 
Fumul alb alene iese 

Din cămin. 


Dar din ce în ce s-alină 
Toate zgomotele-n sat, 
Muncitorii s-au culcat. 
Liniştea-i acum deplină 
Şi-a-nnotai. 


Focul e-nvelit pe vatră, 

Iar opaițele-au murit, 

Și prin satul adormit 

Doar vrun câine-n somn mai latră 
Răgușit. 


Iat-o! Plină, despre munte 
Iese luna din brădet 
Și se nalță,-ncet-încet, 
Gânditoare ca o frunte 

De poet. 


Ca un glas domol de clopot 


Sună codrii mari de brad; 

Ritmic valurile cad, 

Cum se zbate-n dulce ropot 
Apa-n vad. 


Dintr-un timp și vântul tace; 
Satul doarme ca-n mormânt 
Totu-i plin de duhul sfânt: 
Linişte-n văzduh și pace 

Pe pământ. 


Numai dorul mai colindă, 

Dorul tânăr și pribeag. 

Tainic se-ntâlnește-n prag, 

Dor cu dor să se cuprindă, 
Drag cu drag. 


Mânioasă 


Am să merg mai înspre seară 

Prin dumbrăvi, ca mai demult, 

În priveghetori să-mi pară 

Glasul Linei că-l ascult. 

Mai ştiu eu ce-aș vrea s-ascult! 

Că-n zori Lina sta-n portiţă, 

Sălta-n vânt a ei altiță, 

Vântul îi sălta-n cosiță 

Şi-i făcea floare-n obraz: 

Eu mergeam la plug în laz, 

Și, când trec, Lina s-ascunde, 

Parcă nici nu m-a văzut. 

Îi vorbesc, şi nu-mi răspunde, 
Nu-mi răspunde! 

Și-o întreb, și nu-mi răspunde! 

Și mă mir ce i-am făcut! 


Vreau de-aici să rump o floare! 
Ochii unui înger scump 


Au albastrul de cicoare, 

Și cicoare vreau să rump 

Mai ştiu eu ce-aș vrea să rump! 

Că-n amiazi venind pe vale, 

Întâlnii pe Lina-n cale: 

Fragi i-am dat, ea mi-a zis: Na-le! 

Ţi-am cerut eu ție fragi? 

Ochii ei frumoși și dragi 

Priveau tot spre poala rochii, 

S-a pus Lina pe tăcut, 

Și vedeam că-i umblă ochii, 
Umblă ochii! 

Ca la șerpi, îi umblă ochii, 

Și mă mir ce i-am făcut! 


Să-mi pun capul pentr-o Lină, 
Să mă fac un om pribeag! 
Ieși din neguri, lună plină, 
Să mă vezi la Lina-n prag 
Mai știu eu ce-aștept în prag! 
Alte dăţi suna zăvorul; 

Lina pe furiș, ca dorul, 
Pășea-n degete pridvorul 

Și la mine-n prag venea, 
Mamă-sa cât ce-adormea. 
Azi ard hainele pe mine, 


Mi-e greu capul ca de lut, 

Stau în prag şi ea nu vine, 
Nu mai vine! 

E târziu și nu mai vine... 

Și mă mir ce i-am făcut!? 


Nu te-ai priceput 


Nu te-ai priceput! 

Singur tu nu mi-ai plăcut, 

Că eu tot fugeam de tine? 

O, nu-i drept, nu-i drept, Sorine! 
Ţi-am fost dragă, știu eu bine, 
Dar, să-mi spui, tu te-ai temut. 
Și eu toate le-am făcut, 

Ca să poți să-mi spui odată, 

Să mă-ntrebi: Mă vrei tu, fată? 
Și plângeam de supărată 

Că tu nu te-ai priceput. 


Nu te-ai priceput! 

Zici că-s mândră și n-am vrut 
Ca s-ascult vorbele tale? 

Dar de unde ştii? În cale 

Ţi-am umblat și-n deal și-n vale, 
Și-orișiunde te-am știut. 

Zile lungi mi le-am pierdut, 


Să mă-mprietenesc cu tine: 
Tu-mi umblai sfios, Sorine, 
Și plângea durerea-n mine, 
Că tu nu te-ai priceput. 


Nu te-ai priceput! 

Am fost rea și n-aş fi vrut 
Să te las, ca altă fată, 

Să mă strângi tu sărutată? 
Dar m-ai întrebat vrodată? 
Mă-nvingea să te sărut 

Eu pe tine! Pe-ntrecut 
Chip cătam cu viclenie 

Să te fac să-ntrebi, și mie 
Mi-a fost luni întregi mânie 
Că tu nu te-ai priceput. 


Nu te-ai priceput! 

Zici că de m-ai fi cerut 
Mamei tale noră-n casă, 
N-aș fi vrut să merg? E, lasă! 
Că de-o fată cui-i pasă, 

Nu se ia după părut! 
De-ntrebai, ai fi văzut! 

Tu să fi-nceput iubitul, 

Că-i făceam eu isprăvitul 


Tu cu pâinea și cuțitul 
Mori flămând, nepriceput! 


Fatma 


În faptul dimineţii, prin parc, îngândurată, 

Se plimbă visătoare Fatma, frumoasă fată 

A marelui Ben-Omar, califul din Bagdad 

Iar tinerele-i plete de peste umeri cad 

Pe piept, și ea le prinde mănunchi în alba-i 
mână. 

Zâmbind s-așază fata aproape de fântână 

Pe-o lespede de marmor, prvind cu gândul 
dus 

La gura de balaur ce-azvârle apa-n sus. 


Tiptil atunci, din umbra tufișului răsare 
Nin-Musa, rob din Yemen. El iese din cărare, 
S-apropie de fată, o prinde pe furiș, 
S-apleacă, o sărută și piere prin tufiș. 

Fatma răsare-n țipet, de spaimă-ngălbenită. 
El are fes ca-n Yemen și haina zdrenţuită! 

Și grabnic eunucii se-nșiră, urmărind 

Ca șerpii prin tufişuri pe Musa-Nin, și-l prind. 


Fatma plângând se duce la tată-său şi-i spune: 

Voi pune servitorii să-l bată! Şi voi pune 

Să-l târâie de-a lungul Bagdadului, legat 

De-a calului meu coadă, de-a celui mai 
turbat! 

Mișelul! Și Ben-Omar izbește cu piciorul 

Și dă un semn. În lanţuri legat, cutezătorul 

Nin-Musa intră palid, cu ochii la pământ 

El are fes ca-n Yemen și-o zdranţă de 
veșmânt. 


Fatma stă răzimată de-al tronului pilastru, 
Și sclavul stă nainte-i. El are fes albastru, 
Și-albaștri are ochii, d-un farmec dureros; 

E tânăr și e palid și-așa e de frumos! 
S-aruncă furtunatic spre rob atunci sultanul, 
Şi-i fulgeră-n cap ochii și-n mână iataganul; 
Acesta e? Și fata se-ndoaie puţintel: 

N-a fost acesta, tată! Să nu lovești în el! 


Nunta Zamfirei 


E lung pământul, ba e lat, 
Dar ca Săgeată de bogat 
Nici astăzi domn pe lume nu-i, 
Și-avea o fată, fata lui 
Icoană-ntr-un altar s-o pui 

La închinat. 


Și dac-a fost peţită des, 

E lucru tare cu-nţeles, 

Dar dintr-al prinților șirag, 

Câţi au trecut al casei prag, 

De bună seamă cel mai drag 
A fost ales. 


El, cel mai drag! El a venit 
Dintr-un afund de Răsărit, 
Un prinţ frumos și tinerel, 
Și fata s-a-ndrăgit de el. 


Că doară tocmai Viorel 
I-a fost menit. 


Și s-a pornit apoi cuvânt! 

Și patru margini de pământ 

Ce strimte-au fost în largul lor, 

Când a pornit s-alerge-n zbor 

Acest cuvânt mai călător 
Decât un vânt! 


Ca ieri, cuvântul din vecini 

S-a dus ca astăzi prin străini, 

Lăsând pe toți, din cât afund 

O mie de crăimi ascund, 

Toţi craii multului rotund 
De veste plini. 


Și-atunci din tron s-a ridicat 
Un împărat după-mpărat 
Și regii-n purpur s-au încins, 
Și doamnele grăbit au prins 
Să se gătească dinadins, 

Ca niciodat. 


Iar când a fost de s-a-mplinit 


Ajunul zilei de nuntit, 

Din munți și văi, de peste mări, 

Din larg cuprins de multe zări, 

Nuntași din nouăzeci de ţări 
S-au răscolit. 


De cum a dat în fapt de zori 

Veneau cu fete și feciori 

Trăsnind rădvanele de crai, 

Pe netede poteci de plai: 

La tot rădvanul patru cai, 
Ba patru sori. 


Din fundul lumii, mai din sus, 

Și din Zorit, şi din Apus, 

Din cât loc poţi gândind să baţi 

Venit-au roiuri de-mpăraţi 

Cu stemă-n frunte și-mbrăcați 
Cum astăzi nu-s. 


Sosit era bătrânul Grui 

Cu Sanda și Rusanda lui, 

Și Ţinteș, cel cu trainic rost, 

Cu Lia lui sosit a fost, 

Și Bardeș cel cu adăpost 
Prin munţi sâlhui. 


Și alţii, Doamne! Drag alint 

De trupuri prinse-n mărgărint! 

Ce fete dragi! Dar ce comori 

Pe rochii lungi ţesute-n flori! 

Iar hainele de pe feciori 
Sclipeau de-argint. 


Voinicii cai spumau în salt; 
Şi-n creasta coifului înalt 
Prin vulturi vântul viu vuia, 
Vrun prinț mai tânăr când trecea 
C-un braţ în șold și pe prăsea 

Cu celălalt. 


Iar mai spre-amiazi, din depărtări 
Văzutu-s-a crescând în zări 
Rădvan cu mire, cu nănași, 
Cu socri mari și cu nuntași, 
Și nouăzeci de feciorași 

Veneau călări. 


Și ca la mândre nunţi de crai 
Ieșit-a-n cale-ales alai 

De sfetnici mulţi şi mult popor 
Cu muzici multe-n fruntea lor; 
Și drumul tot era covor 


De flori de mai. 


Iar când alaiul s-a oprit 

Și Paltin-crai a stărostit 

A prins să sune sunet viu 

De treasc şi trâmbiţi și de chiu 

Dar ce scriu eu? Oricum să scriu 
E nemplinit! 


Și-atunci de peste larg pridvor, 

Din dalb iatac de foişor 

leși Zamfira-n mers isteţ, 

Frumoasă ca un gând răzleţ, 

Cu trupul nalt, cu părul creţ, 
Cu pas ușor. 


Un trandafir în văi părea; 
Mlădiul trup i-l încingea 
Un brâu de-argint, dar toată-n tot 
Frumoasă cât eu nici nu pot 
O mai frumoasă să-mi socot 

Cu mintea mea. 


Și ea mergând spre Viorel, 
De mână când a prins-o el, 


Roșind s-a zăpăcit de drag, 

Vătavul a dat semn din steag 

Și atunci porniră toţi șireag 
Încetinel. 


Şi-n vremea cât s-au cununat 

S-a-ntins poporul adunat 

Să joace-n drum după tilinci: 

Feciori, la zece fete, cinci, 

Cu zdrângăneii la opinci 
Ca-n port de sat. 


Trei pași la stânga linișor 
Și alţi trei paşi la dreapta lor; 
Se prind de mâini și se desprind, 
S-adună cerc și iar se-ntind, 
Și bat pământul tropotind 
În tact ușor. 


Iar la ospăț! Un râu de vin! 
Mai un hotar tot a fost plin 
De mese, și tot oaspeţi rari, 
Tot crai și tot crăiese mari, 
Alăturea cu ghinărari 

De neam străin. 


A fost atâta chiu și cânt 
Cum nu s-a pomenit cuvânt! 
Și soarele mirat sta-n loc, 
Că l-a ajuns şi-acest noroc, 
Să vadă el atâta joc 

P-acest pământ! 


De-ai fi văzut cum au jucat 

Copilele de împărat, 

Frumoase toate și întrulpi, 

Cu ochi șireţi ca cei de vulpi, 

Cu rochii scurte până-n pulpi, 
Cu păr buclat. 


Și principi falnici și-ndrăzneți, 

De-al căror buzdugan isteţ 

Perit-au zmei din iaduri scoși! 

De-ai fi văzut jucând voioși 

Și feţi-voinici, și feţi-frumoși, 
Și logofeți. 


Ba Peneș-împărat, văzând 

Pe Barbă-Cot, piticul, stând 
Pe-un gard de-alături privitor, 
L-a pus la joc! Şi-ntre popor 
Sărea piticu-ntr-un picior 


De nu-şi da rând! 


Sunt grei bătrânii de pornit, 
Dar de-i pornești, sunt grei de-oprit! 
Și s-au pornit bărboșii regi 
Cu sfetnicii-nvechiţi în legi 
Și patruzeci de zile-ntregi 
Au tot nuntit. 


Și vesel Mugur-împărat 

Ca cel dintâi s-a ridicat 

Și, cu păharul plin în mâini, 

Precum e felul din bătrâni 

La orice chef între români, 
El a-nchinat. 


Și-a zis: Cât mac e prin livezi, 
Atâţia ani la miri urez! 
Și-un prinţ la anul! blând și mic, 
Să crească mare și voinic, 
Iar noi să mai jucăm un pic 

Și la botez! 


Cântecul fusului 


Eu mi-am făcut un cântec 
Stând singură-n iatac 

Eu mi-am făcut un cântec, 
Și n-aș fi vrut să-l fac. 

Dar fusul e de vină 

Că se-nvârtea mereu, 

Și ce-mi cânta nainte 
Cântam pe urmă eu. 


De-atunci îl cânt întruna 
Că-mi vine-așa nevrând; 
De-aș face orice-aș face, 
Nu pot să-l scot din gând. 
Îl cânt torcând la vatră 
Și-l cânt mergând pe drum 
Și nu pricep ce-i asta, 

Și nu știu, biata, cum? 


Adese stând la cină 

Simt lacrimile des, 

Nu pot mânca de lacrimi 
Și trebuie să ies 

Afară-n vânt, afară, 
Că-mi arde capul tot, 
Și-ngrop în palme capul 
Și-mi cânt amarul tot. 


Am stat la roata morii, 
Și roata umblă des, 

Și roata morii cântă 
Cuvinte cu-nţeles. 

Ea cântă înainte; 

Cânt și eu după ea 
Moraru-și face cruce 
Privind în urma mea. 


Și-am mers pe malul apei, 
În valuri să-mi îngrop 

Și cântecul, și-amarul 
Dar a-nceput un plop 

Să cânte, și toți plopii 
Cântau duios în vânt, 

Și m-am trezit deodată 
Că plâng și eu și cânt! 


Și-am mers pe lunci, dar jalnic, 
D-a lungul peste lunci, 

Cum plâng și cântă toate! 

Și-n crâng m-am dus atunci 
Nu-i loc mai bun pe lume 

De plâns decât în crâng! 

Ah, toate plâng, și satul 

Se miră că eu plâng! 


Dar fusul e de vină, 

Că se-nvârtea mereu, 

Și el cânta un cântec, 
Și-l ştiu de-atunci și eu! 
Şi-ncet ce trece viața 
Când n-ai nici un noroc 
Mai iute dac-ar trece, 
De-ar sta mai bine-n loc! 


De-ar sta pe loc mai bine! 
Ori loc eu să-mi găsesc 
Să pot să plâng cu hohot 
Nici asta nu-ndrăznesc! 
Că mama mă tot ceartă 
Şi tata-i supărat, 

Și-n ochii mei se uită 
Toţi oamenii din sat. 


Ah, seara, numai seara, 
Mă simt la largul meu, 
Că-ngrop în perne capul 
Și, până-n zori mereu, 
Tot plâng ca o nebună 

Și perna-n braţe o strâng, 
Și plâng, că nu mă vede 
Măicuţa-mea că plâng. 


Baladă albaneză 


Fiul pașei din lanina 

Un cal negru-n râu adapă, 

Pe când vine după apă 

Cu vas alb pe cap Despina. 
Dar din munte, de pe creastă, 
George cată-n văi și vede 

Și pe Turc și pe nevastă. 


Fiul pașei din lanina 

De la pept o floare scoate 

Și-o aruncă-n val, să-noate 

Până-n vale la Despina. 

George-n munte pumnii își strânge, 
Buza cruntă-n dinţi o mușcă 

Și de multă ciudă plânge. 


Fiul pașei din lanina 
Vesel brațele-și întinde, 


Când se pleacă-ncet și-i prinde 
Crinul de pe râu Despina. 

Ce, la piept a pus ea floare? 
Dar şi-n munte George pune 
Plumbii sub scăpărătoare.. 


Fiul pașei din lanina 

Blând desmeardă alba frunte 
A nevestei, dar din munte 
Moarte-aduce carabina. 

Nu în cal, nu-n fiul pașei, 
Plumbul a mers drept în crinul 
Pus pe albul pept al lașei. 


Fiul pașei din lanina 

Sare-n şea, îndoaie brâul, 

Bate-n cal nebun cu frâul - 

Și-l ajunge carabina: 

Nu în piept strâns cu haină verde, 
Ci-ntr-un braţ, mai mult neveste 
Cu-acel braţ să nu desmierde! 


Armingenii 


Pe când umbla Hristos prin ţară 
Lăţind cuvântul său frumos, 
Ovreii toți i-au scos ocară 

Și cărturari de-ai lor cercară 
Prilegi să piardă pe Hristos. 
Așa,-ntr-o noapte-ntunecată 


Când vecinicul Mântuitor 
Dormea-ntr-o casă-ncreștinată, 
Găsitu-l-au ovreii-ndată 

Și sfat făcut-au de omor. 

La miezul nopţii aveau să vie 


La casa unde el dormea 

Și, casa pentru ca s-o ştie, 

Au pus ca semn și mărturie 

În faţa casei o nuia. 

Dar Dumnezeu, cel ce scoboară 


Și-n gândul cel mai nevădit, 
Nu lasă p-al său fiu să moară, 
Căci a răscumpărării oară 

Și vremea morţii n-a sosit. 

Și Dumnezeu orbit-a firea 


Ovreilor împinși la rău, 

Încât să n-aibă nicăirea 

Vrun chip de-a făptui pierirea 
Născutului din Dumnezeu. 

La miezul nopţii-n gloată mare 


Ovreii pe furiș pornesc 
Sunt muţi ovreii de mirare, 
Că ei la casa fiecare 

Ca semn câte-o nuia zăresc. 


Dac-am pierdut și astăzi prada, 
Cu greu putea-vom s-o găsim. 
Pornește-apoi răgnind grămada, 
Pierândă-n zgomot toată strada 
Tăcutului Ierusalim. 


Dar neputând să mai găsească 
Pe Christ ca să-l omoare-n somn, 


Pierdut-au noaptea dușmănească 
Și n-au putut să-ndeplinească 
Pierirea veșnicului Domn. 


Și dintr-acea zi-nainte 
Rămas-a obicei, și spun, 

Ca pentru-aducerea-aminte 
De noaptea mântuirii sfinte 
Românii și-azi armingeni pun. 


Rea de plată 


Ea vine de la moară; 

Și jos în ulicioară 
Punându-și sacul, iacă 
Nu-l poate ridica. 

Ți-l duc eu! Cum? Pe plată! 
Iar ea, cuminte fată, 

Se şi-nvoiește-ndată. 

De ce-ar și zice ba? 

Eu plec cu sacu-n spate. 

La calea jumătate 

Cer plata, trei săruturi. 

Dar uite, felul ei: 

Stă-n drum și să socoate, 
Şi-mi spune câte toate, 
Că-s scump, că ea nu poate, 
Că prea sunt multe trei! 


Cu două se-nvoiește, 
Iar unul mi-l plăteşte, 


Cu altul să-mi rămâie 
Datoare pe-nserat. 

Dar n-am să-l văd cât veacul! 
Și iată-mă, săracul, 

Să-i duc o poştie sacul 

P-un singur sărutat! 


Fata morarului 


Sub plopii rari apele sună 

Și plopii rari vâjâie-n vânt, 

Iar roata se-nvârte nebună! 

Eu stau la covată și cânt, 

Dar singură nu știu ce cânt, 
Şi-n ochii mei lacrimi s-adună. 


Așa-i de-ntuneric afară! 

Din cer un iad până-n pământ. 
Eu cânt tot un cântec d-aseară 
Și-așa mi-e de silă să-l cânt, 

Și tremur și n-aș vrea să-l cânt, 
Și-l tac, dar nevrând îl cânt iară! 


O, stânge-te, lampă, te stânge! 
Că brâul de-ncins mi-a fost lung, 
Dar brâul meu astăzi mă strânge, 
La copcii cu greu îl ajung! 


Așa de cu greu îl ajung, 
Şi-n copcii el trupul mi-l frânge! 


Dormi, mamă, dormi, draga mea mamă, 
Să nu-ntrebi de ce nu dorm eu! 

Obrazul ascuns sub năframă 

E martur păcatului meu. 

E martur amarului meu: 

Tu n-ai băgat încă de seamă! 


Sub plopii rari apele sună, 

Și plopii rari vâjâie-n vânt, 
Scot hohote parcă să-mi spună, 
În râs, ce nemernică sânt! 

Ce rea, ce nemernică sânt, 

Iar apele-mi strigă: Nebună! 


O, macină grâul mai bine 
Și-nvârte-te, roată, mereu! 

Că lumea se-nvârte cu mine, 
Și vreu, şi eu nu știu ce vreu! 
Ba lasă, că știu eu ce vreu: 

Aș vrea să fiu, roată, supt tine! 


Crăiasa zânelor 


Orcanul însuși stă domol 
Și-n gânduri dulci se pierde, 
Când zânele cu pieptul gol 
Răsar pe lunca verde. 
Ușoare, ca de neguri, fug 
Prin liniștea adâncă, 

Obrajii lor, ca flori de rug, 
Sunt nesărutaţi încă. 


Vezi tu departe-n Răsărit 
Aprins lucind ca focul 
Palatul lor? Împrejmuit 
Cu zid d-argint e locul: 
Acolo ele-n veci nu mor 
Şi vara-n veci nu moare, 
Iar ele-și au crăiasa lor 
Și toate sunt fecioare. 


La ţara lor nici zmei n-ajung! 
Dar într-o zi, la poartă, 

Bătu, de drumul greu și lung, 
Slăbită și mai moartă, 

O fată de-mpărat, cerând 

Un loc de mas, sărmana, 

Și se ruga milos de blând, 

Și cum te cheamă? Ana. 


Eu nu pot, Ano, să-ţi descui; 
Acest drept al meu nu e. 
Crăiasei noastre am să-i spui 
Să vie să-ți descuie. 

P-un nor de aur lunecând 

A zânelor crăiasă 

Venea cu părul râurând, 
Râu galben de mătasă. 


Crăiasa-n purpur și-n smarald 
S-ascunde, nu s-ascunde, 
Străbaţi cu ochii viul cald 

Al formelor rotunde. 

Ard flacări ochii ei crăiești 
Cum stă la zid plecată; 
Descui. Dar eu mă tem că ești 
Fecior! Ba nu: sunt fată! 


Și dându-i zânele-adăpost 
Trăia cu ele soră. 

Dar într-o zi a fost ce-a fost 
Că nu s-a duc la horă 
Și-având inel, ea se juca 
Stând singură-ntr-o vale: 
Pe-acolo doamna se plimba 
Și-a dat de Ana-n cale. 


Ce ai tu, Ano? Uite ce-i! 
Crăiasa schimbă feţe, 

Că n-a văzut în viaţa ei 

Inel, și ce mândreţe! 

Din piatra tronului din rai 
Cioplit în flori măiestre, 

El singur unui fiu de crai 
D-ajuns i-ar fi fost zestre. 

Și cum îi zici? Inel îi zic! 

Pe degetul suleget 

Al zânei pus, pe cel mai mic, 
Crescut părea pe deget. 

O, dă-mi-l mie! drăgălaș 

Se roagă ea-mbătată. 

Ţi-l dau, stăpâno, de mă lași 
Să te cuprind o dată! 


Crăiasa-n veselia ei 

Cu grabă se-nvoieşte: 

Mă strângi la piept, şi-atâta ce-i? 
Și pieptul Anei crește, 

Și cum întinde brațul drept 

Mai viu îi bate pieptul 

Și tremură, strângând la piept 
Pe doamnă-sa cu dreptul. 


Atâta ce-i? Dar m-a durut! 

Să nu pui mâna stângă! 

Și-n urmă zâna s-a zbătut 

Că prea mult vrea s-o strângă. 
Așa fac şi copiii-n joc 

Când nu-și înţeleg vrerea, 

Dar zânei i-a părut d-atunci 
Că i-a slăbit puterea. 


A doua zi, sub umbre rari 

De pom cu floarea albă, 

Făcea, având mărgăritari, 
Dintr-înșii Ana salbă. 

Crăiasa vine iar. Zărind 
Frumoasa jucărie, 

Aprinșii-i ochi mai mult s-aprind 
Să aib-acea mândrie. 


Ce-i asta? Salbă! Ard răzleţ 
Mărgeanuri roșii-n pară, 

Și n-ai fi dat d-ajunsul preţ 
Al salbei, dând o ţară. 

Și cui o dai tu? pătimaș 
Zâmbind crăiasa-ngână: 
Ţi-o dau și ţie, de mă lași 
Să te sărut, stăpână! 


Pe nimeni ea n-a sărutat, 
Ori poate flori și fluturi, 
Dar pentru salbă i-ar fi dat 
Și-o sută de săruturi. 

Așa fac doi coii în joc, 
Când nu-nțeleg ce-i jocul, 
Dar zânei i-a părut d-atunci 
Că i-a pierit norocul. 


A treia zi, privind în lac 
Copila, ca-n oglindă, 

Cerca și nu putea pe plac 

Un brâu pe trup să-și prindă. 
Crăiasa vine iar. Grăbit 
S-a-ncins atunci crăiasa, 

Și cât de strâns i s-a lipit 

De caldul trup mătasa! 


Ea bate-n palme, vede-n lac 
Că strânsă-i stă mai bine; 
Rotunde, ca un cap de mac, 
Stau sânurile pline, 

Mai naltă pare, și-n umblat 
Mlădie ca o vargă, 

Ea simte cât de rău i-a stat 
În haina ei cea largă. 


Și ochii-i otrăviţi de dulci 

La brâu sălbatici cată. 

Ţi-l dau, cu tine de mă culci 
Alăturea o dată! 

Dar, Ano, pentru ce nu-mi cei 
Altce, că am eu multe! 

Nu vreu! Şi-n urmă asta ce-i? 
De ce să n-o asculte? 


Știţi voi povestea, când un fiu 
De împărat odată, 

În piept cu dor turbat de viu, 
S-a îmbrăcat în fată, 


Și-având în loc de paloș fus, 


Şi-n loc de coif năframă, 
Pe pieptul tânăr el şi-a pus 
Altiţă-n loc de-aramă? 


El stă pe tron, și lângă el 

Ce trist crăiasa plânge! 

Cu mâna ei cea cu inel 
Rupându-și salba, strânge 
Genunchii lui, ea stă-n genunchi! 
Și brâul și-l dezleagă, 

Și păru-i desfăcut mănunchi 

Îi umple faţa-ntreagă. 


Eu toate, toate le-am pierdut! 
Și Dumnezeu mă piardă 

Din ochii lui, că te-am crezut! 
El râde și-o dezmiardă: 

Acum nu-i timp să te boceşti; 
Tu vii cu mine-acasă; 

Crăiasă dacă nu mai ești, 

Vei fi împărăteasă! 


Puntea lui Rumi 


Rumi adunase-n creier 

Toată cuminţenia lumii — 
Și-ntr-o zi regele Gupta 
Cheamă la palat pe Rumi. 
„Mâine-i Anul nou, știi bine. 
Și-obicei din vremuri este 
Ca-ntr-această zi să fie 
Sărbătoare de neveste. 


Și-aș dori vrun lucru mare ! 
Tu ești sfânt, așa se spune, 
Faci minuni; și mâine tocmai 
Ce n-aş da pentr-o minune. 
Înmulțim splendoarea zilei 
Vrei ? Găsești tu una-n pripă. 
Rumi a rămas pe gânduri, 
Negăsind răspuns o clipă. 


Și-a plecat. Făcuse dânsul 
Mari minuni de alădată, 
Dar acum avea prilejul 
Pentru cea mal minunată. 


P-un șes larg sunt adunate 
Ginţile din Himalaia, 

Oșteni negri-n coifuri albe, 
Priricipi, preoţi, sclavi și raia. 
Toţi bărbaţii stau d'oparte, 
Iar la mijloc stau fecioare 

Și neveste-n largă horă, 
Toate-n port de sărbătoare. 


Iar regina joacă-n frunte 

Cu optzeci de principese. 

La un semn s-alină jocul, 
Și-acum Rumi-n mijloc iese. 
El avea un cort d'oparte, 

Iar în cort ? Cine-ar ști spune ! 
El încet desface cortul 

Cu ascunsa lui minune. 


Se ivesc doi stălpi, în urmă 
Alții doi, apoi mărunte 
Peste stâlpi câteva scânduri. 
Ce era ? O simplă punte. — 
„Rege, nimeni nu cunoaște 
Ce-i in sufletul femeii, 
Numai cei de sus ! Și iată 
Și-ntr-un lemn s-arată zeii 


De va trece peste punte 

O femeie credincioasă, 

Se va-nfrumoșa femeia, 
Rămâind mereu frumoasă. 
De va trece însa una 

Care și-a-nșelat bărbatul, 
Ea se va negri ca noaptea, 
Astfel ispăşind păcatul. 


Dar eu cred că nu-i nici una 
Cu păcate ! Cea mai castă 
Treacă-ntâi! Și-apoi să treacă 
Rând pe rând câte-o nevastă." 
Și-a tăcut. Erau în șiruri 

Zeci de mii de sute 

De femei: ce de credință 

La un loc, ce de virtute ! 


Dar virtutea — zice Veda — 
Este mută, vecinic rece. 
Gupta strigă, dă un ordin, 
Dă pe-al doilea, dă vro zece 
Ș-apoi zâmbitor privește 
Spre regină — „De se poate, 
Treci tu-ntâi, și după tine 
Au să treacă-n urmă toate !" 


— „Dacă vrei, eu trec, nu-mi pasă ! 
Dar chiar eu ? Nu se cuvine 

Să pui, rege, la-ndoială 

Sufletul unel regine. 

Mä-nroşeşte singur gândul 

Că tu ai aflat cu cale 

Tocmai azi să pui la probă 

Inima nevestei tale !" 


Și-a rămas pe loc regina, 
Regele-a privit sinistru 

Spre Nipunica, nevastă 
Celui mai frumos ministru. 
„lară, rege, zise dânsa, 

Nu pot suferi privirea 
Multor ochi! Sunt sfiicioasă; 
Eu aș trece, însă firea..." 


Principesele-nroşite 

Bucuros voiau să treacă, 
Dar putea să mintă puntea, 
Vrun nedrept putea să facă, 
Ori mai știi ? Bătrânul Rumi 
Face-o glumă, cum se vede ; 
Şi-i atât de slabă puntea, 
Că-n ea nu te poți încrede. 


Ș-apoi cum să creadă lumea 
Ce vor spune niște lemne ? 
Regele, mușcându-și gura, 
A tăcut, convins pesemne. 


—,„Dar minunea unde-i, Rumi ?" 
Punând degetul pe frunte 

A zâmbit bătrânul preot: 

— „Puntea e ca orice punte ! 
Nici virtutea n-o arată, 

Nci păcatul, dar azi, rege, 
Dintr-o punte mincinoasă 

Trei minuni tu poţi alege. 


Multe bunuri are omul, 
Dar virtutea cea mai mare 
E să nu se ţie mândru 


Cu virtuțile ce are ; 

Deci nu-i o minune dacă 
Dintr-atâte mii de sute 

De femei, nici una mândră 
N-am găsit de-a ei virtute ? 


Iar frum'seţea-i bun netrainic 
Și ispititor la rele, 

Știu nevestele-acest lucru, 

Și, vezi, ce cuminţi sunt ele! 
Când ajungerea frumuseţii 
Este-atât de lesnicioasă, 

Nu-i minune că nici una 

N-a voit a fi frumoasă ? 


Iar minunea cea de-a treia, 
Care va fi vecinic nouă, 

E că toţi noi până astăzi 
N-am știut pe cele două !" 
A râs regele, curtenii 

Toţi au râs, și-a râs poporul 
Și-a râs însuși sfântul Rumi, 
De minuni iscoditorul. 


Dar râzând, priveau bărbaţii 
Neîncrezători la scânduri: 


I-a cuprins o presimţire 

Și-au căzut pe multe gânduri, 
Iar nevestele ? Vădite 

Cu virtutea-n faţa lumii, 
Făceau haz că d-astă dată 

A păţit ruşine Rumi. 


Gazel 


Oamenii mă-nvinuiesc, 
Că sunt tânăr și iubesc! 


Tu mi-ai zis să viu la moară 
Pe-nsărat, să te-ntâlnesc, 


Dar la moară dau de prieteni, 
Și de prieteni mă feresc. 


Te-am văzut şi ieri pe-o cale. 
M-am temut să te opresc, 


Că de mama mi-e rușine 
Și de tine mă sfiesc. 


Mi-e necaz pe toată lumea 
Și mi-e ciudă că trăiesc: 


Te-aș lăsa și mi-e cu jale, 
Te-aș iubi şi nu-ndrăznesc! 


Rugămintea din urmă 


după Lermontov (publicată în Lumea ilustrată, 

Eşti schilav tot! Un cerșetor 

Te-ntorci acum acasă, 

Și ce fecior frumos erai! 

Dar oricum ești, ce-ţi pasă! 

Tu vei vedea iar satul tău 

Și casa voastră-n vale, 

Și biata mamă-ţi va ieși 
Plângând în cale. 


Și eu rămân să mor pe-aici 

Cu liftele păgâne! 

Ah, parcă simt că n-am s-ajung 
Să văd ziua de mâine. 

Cu douăzeci deodată-n car 


La groapă mă vor duce, 
Și, bun e Domnul, de-om avea 
La cap o cruce. 


Noi de copii ne ştim, și-am fost 

Ca fraţii, ba mai bine. 

Eu de-am avut un singur ban 

L-am împărţit cu tine; 

Și tu cu gura foc prindeai 

Să-mi dai ajutorare; 

Să-ţi răsplătească Dumnezeu, 
Că-i bun și mare! 


Și-auzi acum! De-or întreba 

În sat de-a mea venire 

Tu-n loc de adevăr să spui 

Că n-ai de mine știre, 

Că n-am fost la un regiment 

Dar spune-le ce-ţi place. 

Că pentru ei ori viu, ori mort, 
Totuna face. 


Iar mamei Doamne, cum aș vrea 
Credinţa s-o înșele! 

Să-i spui că m-ai lăsat rănit 

La Turnu-Măgurele, 


Dar voi sosi cât de-n curând. 

Ascultă-mi rugămintea, 

Că mama, dac-ar ști că-s mort, 
Și-ar pierde mintea. 


Tu s-o amâi cu zi de zi 

Și spune-i câte toate, 

Ea e bătrână, n-are mult 

Să mai trăiască, poate; 

Și pentru ce să-i amărăști 

Și zilele puţine? 

Că n-are-n lume bun și drag 
Decât pe mine. 


Iar Linii, de s-ar întâmpla 

Să vă-ntâlniţi vrodată, 

Să-i spui că-s sănătos şi-aș vrea 

S-o aflu măritată. 

Tu uită-i-te-n ochi să vezi 

De-o doare ori n-o doare; 

Iar dacă vei vedea-o stând 
Nepăsătoare, 


Să-i spui că m-ai lăsat rănit 
Pe umedele paie, 
Că doctorul în carnea mea 


Adâncă brazdă taie, 

Că de dureri eu mă izbesc 

Și urlu ziua-ntreagă, 

Și c-am murit gândind la ea, 
Că mi-a fost dragă. 


Și dacă ochii ei atunci 
Mai tulburi se vor face, 
N-o mângâia! E de prisos, 
Te rog s-o lași în pace. 
O frunză veștedă nu-ți dă 
Cuvânt să zici că-i toamnă 
Și-o lacrimă în ochii ei 
Nimic nu-nseamnă! 


Și-acum dă-mi mâna! A sunat 
Cornistul de plecare, 
Du Oltului din partea mea 
O caldă salutare, 
Și-ajuns în ţară, eu te rog, 
Fă-mi cel din urmă bine: 
Pământul ţării să-l săruţi 

Și pentru mine! 


Logică 


Popa Toader, din scripturi, 
Dă lui Mitru-nvăţături: 


—,„Mitre, știi ce spune psaltul? 
Să nu faci în viaţa ta 

Ceea ce te-ar supăra 

De ţi-ar face-o altul!” 


Mitru stă și stă gândind, 
De el multe nu să prind. 


—„Dar mai ştiu eu cum e asta! 
Altul, da ! zici înțelept, 

D-apoi eu? Să n-am eu drept 
Să-mi sărut nevasta?” 


Romanţă 


Negura nopţii doarme pe mal, 

Ca răzbunarea unor blestemuri, 

Reci sunt de crivăţ negrele vremuri, 
Te voi cuprinde ca să nu tremuri, 
Dragă, și-al feții rumăn oval 

Culcă-l la pieptu-mi, stând visătoare. 
Ochii tăi negri îmi vor fi soare, 

Și prin săruturi, iubita mea, 

Te-oi face caldă de-ţi va părea 
Orişice crivăţ vânt de răcoare. 


Vino cu mine! Tânăr sunt eu, 

Tu ești frumoasă, floare de nalbă! 
Noaptea voi face-o să-ţi fie albă, 
Din stele roșii face-ţi-voi salbă, 
Brâu îți voi face din curcubeu 

Să te cunoască îngerii soră! 

De te vor prinde zilele-n horă, 
Cea mai frumoasă zână vei fi 


Și-a lor crăiasă îţi va găti 
Rochii de purpor din Auroră. 


Soarele-n Osturi are palat, 

Cât de idilic stă-n orizonuri! 

În tot tabloul el are tonuri, 
Numai credinţa află-n el tronuri, 
Numai amorul e-ncoronat. 
Acolo nimeni nu cântă solo, 

La toate ţine duet Apolo 

O, şi-aici lumea cât e de rea! 
Acolo-n Osturi, iubita mea, 

Vino să mergem și noi acolo! 


Cântec oriental 


Nu-i ca ea-n orașul tot 
Mai frumoasă fată — 
Ea se-nchină? Cei atei 
Sunt bigoţi deodată, 
Iese-n stradă? S-a făcut 
Pe-al ei pas lumină — 
Ea zâmbește? De e nor, 
Vremea se-nsenină. 


Ea se scaldă? Îngeri vin 
Să s-ascundă-n spume. 
Stă la geam? Pe sub ferești 
Nu încapi de lume. 
lese-n piață? Scad în preţ 
Florile deodată — 
Nu-i ca ea-n orașul tot 
Mai frumoasă fată! 


Legendă 


A fost un tânăr împărat — 
De la mișei a smuls averea 
Și-a smuls de la tirani puterea 
Și mulți nebuni a spânzurat. 
Dar patru inși vorbind în șoapte 
L-au dus în giulgiuri învălit 
Și-n codru cel mai tăinuit 
L-au îngropat târziu în noapte. 


Cei tari au zis: «A fost mișel! 
Ne-a prigonit prea multă vreme.» 
Iar popii fulgerau blesteme 

In cei ce mai vorbeau de el: 

Nici voie să-și cernească portul, 
Nici drept să-l plângă n-au avut 
Și niciodată n-au știut 
În ce pământ le doarme mortul. 


Și nu vor şti! Căci groapa lui 
În blestemat pământ s-ascunde, 
Nici soare-acolo nu pătrunde, 
Nici plângerile nimănui. 

Jurat-a Iadul să-ngrădească 
Cu nopţi de veci acest mormânt; 
Iar brazii tac, că nici un vânt 
Nu-i clatină ca să vorbească. 


Dar noaptea-n zare uneori 

Când e furtună-n depărtare 

La margini de-orizont răsare 

Un fulger alb, târziu spre zori, 
Și-ntr-una spre păduri arată 

Și scapără spre ea mereu; 

E, parcă arată Dumnezeu 

Spre groapa cea de veci uitată. 


Iar într-o noapte va lovi - 

Și spintecată de lumină 

Fugi-va noaptea cea haină, 

Și brazii-n flăcări or vorbi: 
Și-atunci, cu fulgerul tovarăș, 

Ieși-va mortul împărat, 

Şi-n Iadul lor, de unde au plecat 

S-or prăbuși tiranii iarăși. 


Ex ossibus ultor! 


A fost un tânăr împărat — 

De la mișei a smuls averea 
Și-a smuls de la tirani puterea 
Și mulți nebuni a spânzurat. 


Dar patru inși vorbind în șoapte 
L-au dus în giulgiuri învălit 
Și-n codrul cel mai tăinuit 

L-au îngropat târziu în noapte. 


Cei tari au zis: „A fost mișel! 
Ne-a prigonit prea multă vreme.“ 
Iar popii fulgerau blăsteme 

În cei ce mai vorbeau de el. 


Nici voie să-și cernească portul, 
Nici drept să-l plângă n-au avut. 
Și niciodată n-au știut 


În ce pământ le doarme mortul. 


Și nu vor şti! Căci groapa lui 
În blăstemat pământ s-ascunde. 
Nici soare-acolo nu pătrunde, 
Nici plângerile nimănui. 


Jurat-a iadul să-ngrădească 

Cu nopți de veci acest mormânt; 
Iar brazii tac, că nici un vânt 
Nui clatină ca să vorbească. 


Dar noaptea-n zare, uneori, 
Când e furtună-n depărtare, 
La margini de-orizont răsare 
Un fulger alb, târziu spre zori, 


Și-ntruna spre pădure arată 

Și scapără spre ea mereu; 

E, parc-arată Dumnezeu 

Spre groapa cea de veci uitată. 


Iar într-o noapte va lovi! 
Și spintecată de lumină 
Fugi-va noaptea cea haină, 


Și brazii-n flăcări or vorbi. 


Și-atunci, cu fulgerul tovarăș, 
Ieși-va mortul împărat, 

Şi-n iadul lor, de-unde-au plecat, 
S-or prăbuși tiranii iarăș. 


Cântec 


Zice vodă: — „lar la greu! 

Dragii moșului, în ţară. 

Vin păgânii foc şi pară, 

Dar cum vin s-or duce iară, 

Procleţii lui Dumnezeu! 

De vom prinde-n ţară turcii, 

Să le dăm, și voi și eu, 
Cinstea furcii!" 


Zice vodă: — „Bateţi voi 
Marginea, că e mai bine! 
Ce-i la mijloc, las pe mine! 
Cu ei numai iadul ţine, 
Iar Hristos e-n rând cu noi! 
Haid', să le stârpim răsadul, 
Că e plin de marţafoi 
Țarigradul!" 


Vodă-n sârg a şi purces; 
După ei oștirea-n fugă. 
Uite, turcii lasă rugă, 
Lasă tot şi-o rup la fugă, 
Nu mai știu ce-i deal, ce-i șes. 
Care-o fi scăpat din gloată 
Nu și-a mai venit în ori 

Viaţa toată... 


Zice vodă: — „Sănătoși, 
Dragii moșului, cu bine! 
Roat-acum pe lângă mine, 
Naiu-n mâini, şi cupe pline, 
Pe-obiceiul din strâmoși. 
Cu voinicii-mi place traiul, 
Ori îi văd cu spada-n mâini, 
Ori cu naiul." 


Zice vodă: — „După vremi 
Mulţi păgâni am dat de smintă! 
Să-i mai judeci când s-alintă, — 
Când ești bun și ai o flintă, 
Nici de dracul nu te temi. 
Turcii-s mulţi, de-opresc cu palma 
Prutul tot, dar când ne văd 

Fug de-a valma." 


Și-acum fiul lui Bogdan 

Din brâu spada și-o dezleagă, 

Și-a plecat cu oastea-ntreagă 

Loc de sfânt locaș s-aleagă, 

Căci așa știa Ștefan: 

Unde-i loc să sapi morminte 

De păgâni, e loc să nalţi 
Case sfinte. 


Oştirile lui Alah 


Noaptea care-ncheie anul 
Noaptea sfântă, 

Când cetindu-și El-Coranul 

Trist mahomedanii cântă 

Pe răpușii prin bătăi 

Noaptea asta ştie spune 
De-o minune 

La Călugăreni prin văi, 


Când e-n jumătate ruptă 
Noaptea-n cale, 
Pe uitatul câmp de luptă 
Se porneşte-un glas de jale 
Și-apoi multe, și-mprejur 
Din păduri răsar o mie, 
Din câmpie 
Plânge-un nesfârșit murmur. 


Și murmurul creşte-ntruna 
Și deodată, 

Urlă-n zare ca furtuna, 

Şi prin zarea spintecată 

De blesteme și de vânt 

Ies spahii în șiruri dese, 
Grabnic iese 

Oastea-ntreagă din pământ. 


Căci acum, prin lumea lată, 
les să jure 

Toţi cari au pierit vrodată 

Pe câmpiile ghiaure, 

Și-așteptând un semn ceresc 

Stau gătiţi, potop să plece 
Și să-nece 

Tot pământul creștinesc. 


Ei, cu genele-amorţite, 
Nalţă mâna, 

Iar din bărbile-ncâlcite 

Iuţi își scutură ţărâna 

Și pe cai sărind grăbiţi, 

Învârtesc dușmanii crucii 
Săbii lucii, 

De năvală stând gătiți. 


Furnicând din mii de locuri, 
Plini de ură; 
Cu blesteme și batjocuri, 
Strigă toţi ca dintr-o gură 
Sfântul nume-al lui Isus, 
Și turbate și-ndrăzneţe 
Mii de feţe, 
Alergând, privesc în sus. 


Iar acum, fiind o gloată, 
Numai una, 

Osie-ntr-această roată 

Se ridică Semiluna, 

De pe steagul care-n vânt 

Geme-o plângere-ntreruptă 
Și se luptă; 

Iar ce geme e cuvânt. 


Şi-i a lui Alah cuvântul, 
Sfânt și mare! 
Și tăcută ca mormântul 
Și-mpietrit-acolo-n zare 
Oastea-ntreagă stă pe loc. 
Codri, dealuri, râu şi luncă 
Toate-aruncă 
Ochii-n sus, spre-un semn de foc. 


Mii de guri atunci în vaier 
Umplu cerul: 
Crucea e, o cruce-n aer! 
Turcii toţi, zvârlindu-și fierul, 
Iuţi se-ntore ca-ntorși de vânt; 
Noaptea râde luminată 
Și deodată 
Intră totul în pământ. 


Poet și critic 


—„Ce ştiu nu vreau să țin secret— 
Te rog să lași în pace muza, 

Căci tu ești cel mai prost poet 

În Siracuza. 

Troheii șchiopi și iambii duri; 

Și nici nu știi măcar să-i furi!” 


Dar n-a sfârșit, căci Dionis, 
Ca un al doilea Ajax mitic, 
A râs de furie și-a-nchis 

În turn pe critic. 

P-un biet Omer îl poți nega; 
Dar când e prinţ, e altceva. 


Orice poet, ca rege-i prost; 
Dar ca poet e orice rege 

Un geniu cum puţini au fost! 
Deci să-nţelege 


De ce murind fu Nero trist, 
Nu ca-mpărat, ci ca artist. 


Și bietul critic, otrăvit 

D-ale slujbașilor insulte, 

Trei părți din zi era silit 

Mereu s-asculte 

Toţi iambii despre cari a zis 

Că-s cei mai proști din câţi s-au scris. 


Din zori de zi un sclav îi sta 
La cap, citind până-ndeseară,; 
Așa și ieri, şi azi așa 

Și mâine iară. 

Și tot tavanul era scris 

Cu versuri d-a lui Dionis. 


Dar după ce-a trecut un an, 
Slujbaşul vine și-l vesteşte 
Că-l iartă nobilul tiran, 

Și că-l poftește 

Să meargă la palat curând. 
Poetul l-a primit râzând. 


—,„Am versuri iar! Un nou volum, 


Și laude-mi spun toţi Zoilii. 

Să vezi! Eu cred că fac acum 
Mai buni dactilii. 

N-am nici un vers pocit și rău, 
Și-aș vrea s-aud cuvântul tău!” 


Și de pe sul, cu mult avânt, 

Ies odele, încet, cu-ncetul. 
Olimpic și cu glasul sfânt 

Citea poetul. 

Curtenii, transportaţi, răspund: 
—,„Ce-artistic, ah! şi ce profund!” 


—,Şi tu ce zici? M-am îndreptat?” 
Polixen, tremurându-i pașii, 

Spre ușă pleacă, resignat, 

Privind slujbașii: 

—,„E cheia temniţii la voi? 

Haid”, duceţi-mă înapoi!” 


Vântul 


De fete mari e lunca plină, 

Iar vântul, răsfăţat copil, 
S-apropie tiptil-tiptil 

De pe sub fagi, de pe colină. 
Și fetele cu drag suspină: 

O, Doamne, Doamne, adă-ni-l! 


Pe umeri blondele lui plete 
Tresar și sar încetinel. 

El e frumos și tinerel, 

Dar e sfios când e cu fete. 
Iar ele râd și râd şirete 

Și pe furiș privesc la el. 


El umblă ca la el acasă 
Și-ascultă fetele ce zic; 
Mai rupe-n palme câte-un spic 
Și răsfățat apoi îşi lasă 


Pe spate capul și nu-i pasă 
De fete şi de câmp nimic. 


Și printre spice el șoptește, 
Vorbind aiurea și-alintat! 

Și, cum se plimbă-n lung și-n lat, 
Cu fetele să-mprietenește 

Și din copil sfiios el crește 
Flăcău întreg de sărutat. 


Apoi ca-n glumă el le prinde 
De mânecă, şi-aprins de dor, 
Își face joc prin părul lor, 

În urmă braţul şi-l întinde, 
Pe cea mai dragă o cuprinde 
Și-o strânge către el ușor. 


Tot mai aprins, tot mai aproape: 
Să te sărut, drăguţo, vrei? 

Ce ochi frumoși ai, viorei, 

Ca un întins adânc de ape. 

De el nu-i nici un chip să scape 
Și-atâta lucru-n urmă ce-i? 


Fa stă la pieptul lui pierdută, 


Dintâi cu ochii la pământ. 
El zice-așa câte-un cuvânt, 
Ea zice trei și-l tot ajută, 

Și uite-l, uite-l c-o sărută 
Ei, vezi tu, fetele cum sânt! 


El a crezut că nu se poate, 

Şi iacă poţi! Dar să te ţii! 

E greu să dai de căpătâi 

Dar dacă dai, merg strună toate; 
Și fata mult nu se socoate, 

Când pierde mintea cea dintâi. 


El o sărut-acum pe salbă, 

Și fetele-mprejur se strâng! 

Dar e prea mult! Am să mă plâng 

La toţi vlădicii, să dau jalbă! 

Auzi, să duci tu lume albă 

P-un câmp cu oameni, ca-ntr-un crâng! 


Ba ele-și mai desfac și sânul, 
Şi-n sân el li se joac-acum 

Îl prind odată şi-l sugrum, 
Că prea s-obrăznici românul, 
Auzi, dar cine-i el, păgânul, 
Ca să-mi sărute fete-n drum? 


Nu știe nimeni de-unde vine, 
Și capu-i stă la sărutat! 

De-ar fi măcar de-aici din sat 
Voi, câţi sunteți flăcăi ca mine, 
Să-mi spuneţi voi acum, e bine 
Să faci ca vântul, nu-i păcat? 


Adică stăi! Ce fată moare 
Dac-o săruţi puţin? Da zeu! 
Cum aș voi să fiu mereu 

Un vânt și eu, în zi cu soare, 
De-ar fi numai secerătoare 
O fată pe care-o știu eu! 


Vestitorii primăverii 


Dintr-alte țări, de soare pline, 
Pe unde-aţi fost şi voi străine, 
Veniţi, dragi păsări, înapoi 
Veniţi cu bine! 

De frunze şi de cântec goi, 
Plâng codrii cei lipsiţi de voi. 


În zarea cea de veci albastră 

Nu v-a prins dragostea sihastră 

De ceea ce-aţi lăsat? Nu v-a fost dor 
De ţara voastră? 

N-aţi plâns văzând cum trece-n zbor 
Spre miazănoapte nor de nor? 


Voi aţi cântat cu glas fierbinte 
Naturii calde imnuri sfinte, 

Ori doine dragi, când v-aţi adus 
De noi aminte! 


Străinilor voi nu le-aţi spus 
Că doine ca a noastre nu-s? 


Și-acum veniţi cu drag în ţară! 
Voi revedeţi câmpia iară, 

Și cuiburile voastre-n crâng! 

E vară, vară! 

Aș vrea la suflet să vă strâng, 
Să râd de fericit, să plâng! 


Cu voi vin florile-n câmpie 
Și nopţile cu poezie 

Și vânturi line, calde ploi 
Și veselie. 

Voi toate le luaţi cu voi 

Și iar le-aduceţi înapoi! 


Zobail 


La miez de noapte morţii-n cor 

Își cântă jalnic imnul lor, 

Iar albele giulgiuri bătute de vânturi 
Dau tact tânguioaselor cânturi. 


Ei sunt războinicii oșteni 

Ai regilor asirieni — 

Zobail la moarte i-a dus ca pe-o turmă, 
Cu biciul bătându-i din urmă. 


Ce fericit e cine-i viu! 

Noi putrezim într-un sicriu! 

Ni-e dragă și nouă viața și-averea, 
Dar regii ne-o iau cu puterea. 


Frumos e, sfânt e să trăieşti 
Când pentru ai tăi tu suflet ești; 
Dar noi am trăit ca să dăm ajutorul 


La regi care omoară poporul! 


Tu, cel mai lacom dintre regi, 

Ai umilit popoare-ntregi! 

De dragostea unei regine frumoase, 
Umplut-ai pământul de oase! 


Tu pierzi bărbaţii tăi cei buni 
Să faci femeilor cununi! 

Tu pierzi în orgie al țării tezaur, 
Beai vinul din cupe de aur. 


Te porţi în haine de argint 

Şi-n ciasuri dragi de dulce-alint 
Săruţi pe Tofale, femeia necastă, 
Pe cea mai frumoasă nevasta. 


Tu dai un semn, si porți să frâng, 
Și zeci de milioane plâng; 

Oceanul de spaimă în lături s-abate 
E vuietul multor armate — 


Dar tot ce ai, de noi ţi-e dat! 
Și tu râzând ne-ai îngropat! 
Mișelule! Astăzi, de-am fi în viață, 


Te-am bate cu palmele-n față! 


Și cântă morţii, cântă în cor 

Și plin de ură-i cântul lor. 
Urgia mâniei le-neacă suflarea, 
Blestem le e și gemet cântarea. 


Dar iată! un scârțâit la porţi! 

Spre Ninive privesc cei morți: 

Doi oameni purtând un cadavru în spate 
Răsar pe tăcut din cetate. 


Sub ziduri pun povara lor. 

Încet al morţilor popor 

S-apropie-n șiruri de-o pânză murdară; 
O victimă a regelui iară! 


Și trişti, cu fruntea-n piept privesc, 
Apoi deodată izbucnesc 

Să râdă cu hohot, de mâini să se prindă, 
Fanatică horă să-ntindă. 


Pe lângă boi 


Pocnind din bici pe lângă boi, 
În zori de zi el a trecut 

Cu plugul pe la noi. 

Și de pe bici l-am cunoscut, 

Și cum ţeseam, nici n-am știut 
Cum am sărit și m-am zbătut 
Să ies de la război. 


Și-atâta tort mi-am încâlcit 

Și-n graba mare-am spart un geam, 
Știu eu ce mi-a venit! 

Am cap, dar parcă nu-l mai am! 
Ce-aveam să-i spui? Nimic n-aveam, 
Dar era-n zori, și eu voiam 

Să-ntreb cum a dormit. 


Și vezi așa-i el, nu știu cum! 
M-a prins de braţ și m-a cuprins 


Să mă sărute-n drum. 

Dar eu din braţe-i m-am desprins 
Și l-am certat și l-am împins 

Dar n-am făcut cu dinadins, 

Și rău ce-mi pare-acum! 


O, nu mi-e că mi-am sângerat 
La prag piciorul într-un cui, 
Dar mi-e că e păcat! 

Om bun ca dânsul nimeni nu-i, 
Și pentru-o vorbă rea ce-i spui 
El toată ziulica lui 

Muncește supărat! 


Baladă 


Sunt eu de vină, mamă, 
Sunt eu de vin-acum? 

El m-a-ntâlnit odată 

În zori de zi pe drum; 
Glumind m-a strâns de mână, 
Și ce-i dacă m-a strâns? 
Sunt eu copilă mică 

Să-mi fac din glumă plâns? 
Era să-l las, măicuţă, 

Cu gluma și să tac, 

Era să ţip obraznic, 

Ori ce era să fac? 


Și tot pe mine, biată, 

Și vină, şi ponos! 

Eram chemaţi la nuntă 

Și n-aveam brâu frumos, 
Că n-ai voit să-mi cumperi, 
Dar el mi-a cumpărat, 


Și ce-i un brâu? Și-n urmă, 
Eu nici nu l-am rugat, 

Era să merg la nuntă 

Ca cei din neam sărac, 

Să fiu de râs în lume? 

Ori ce era sa fac? 


De ce-mi arunci tu vină, 
Tot vină cu păcat? 

El m-a oprit în cale 

Pe lunci și m-a-ntrebat 
Pe unde-i bietul tată, 

Şi-i vesel, sănătos? 

Și m-a-ntrebat de tine, 
Așa de prietenos, 

De bine când mă-ntreaba, 
Eu cum era să tac? 

Să-l las în drum cu vorba, 
Ori ce era sa fac? 


Și-acum întreaga vină 

Pe mine tu o pui! 

El m-a-ntâlnit pe punte 
Și ştii tu felul lui; 

M-a strâns de peste braţe 
Să nu le pot mișca, 


Și nu-mi lăsa răsuflet, 
Aşa mă săruta. 

Te zbaţi, dar tu esti slabă, 
Și puntea toată sloi; 
Cădeam, fereste Doamne, 
Sub ghiață amândoi! 


Rada 


Are Dochia mult cât are, 

Nu e mult o fată mare? 
Că-ntre domni, dar orișiunde, 
Dacă-ţi ştie ea răspunde 

Grai ales și lin ca apa, 

Apoi las că Rada știe 

Şi-n ce fel să poarte sapa. 

A fost și ea-n școli o toamnă, 


Dar găsești ca ea vro doamnă? 
Cu cosiţă gălbioară, 

Ea e naltă şi ușoară 

S-o vezi numai şi să tremuri! 
Și de-abia pe la Sân-Petru 
Umple optsprezece vremuri. 
Sunt și-n sat destule fete, 

Cari de n-au cu ce să-mbete 
Ochii omului, au pieptul ele 
Alb de taleri și mărgele. 


Rada, când o vezi, te fură 

Cu necontenitul zâmbet 

Și cu-a vorbelor căldură. 
Harnică, din zorii zilei 

Nu stau mâinile copilei 

Fără lucru, tot să prindă, 

Casa lor toată-i oglindă. 

La izvor vezi pe Rodica 

Până-n zori, când pe sub streșini 
Încă doarme rândunica. 


Pe izlaz nu-i multă hrana, 
Dar vezi albă ce-i Joiana! 
Și-n amurg copila-n tindă 
Foc în vatră vrea s-aprindă, 
Dar mu-mu, Joiana muge 
Radă, fă, s-alergi degrabă, 
Că-n șopron viţelul suge. 


Doar e tare! Haid mai iute! 
Și din drum, ca să-i ajute, 
Vin flăcăii totdeauna. 


Nu-l înjugi așa cu buna 
Pe vițel, şi Rada-i slabă, 
Știu flăcăii! Și-şi fac seara 


Pe-aici vecinic ceva treabă. 


Vaca-i tot ce-au ei, ea biata! 
Toarce-n sat cu ziua fata, 
Dar e veselă din fire; 

De noroc și-ndestulire 
Inima-i în veci e plină: 
Când e fericită, spune-mi, 
Mai mult ce-are o regină? 


Rada-i nălucire vie, 

Când aleargă pe câmpie 

Şi-i bat vânturi în cosiţă, 

Ori când seara stă-n portiță, 
Și-o întrebi: Ce-aștepţi, iubită? 
Și pe dup-un stâlp s-ascunde, 
Galbenă și zăpăcită. 


Dar la holdă! Arde soare, 
Fetele secerătoare 

Râd și cântă, snopi fag grâul, 
Murmură-ntre sălcii râul: 
Fug la râu vro patru fete, 

E și Rada? Fug flăcăii 

Și ei, toţi, şi nu le-e sete. 


Şi-n genunchi atunci pe țărmuri 
Ea din pumni cât două sfărmuri 
Bea, iar Nicu: Dă-mi și mie! 


Taci! și bea din pălărie! 
Cere el, cer mulți să-i deie: 
Rada râde, le dă apă, 

Toţi din pumnii ei să beie. 


Zece stropi nu pot să-ncapă: 
Prea e mic păhar de apă! 
Și-atunci ea, când el glumește, 
Joacă pumnii și-l stropește 

Pe obraz, dar drăgălașă 

Tot ea-l zvântă,-n loc de cârpă 
Mâneca de la cămașă. 


Și cum știe ea s-aleagă 

Ce-i frumos! Atât de dragă 

O dă portul îmbrăcându-l! 
Când o vezi, te-mbată gândul 
Că, iubind-o trei dumineci, 
S-ar mira de tine-altarul 

Ce păcat ai să cumineci! 


Iat-o veselă și-aprinsă; 
Joacă hora! Cum e-ncinsă, 
Cum îşi poartă-a ei făptură, 
Toată-i ca-n zugrăvitură 
Mamele, privind-o-n horă, 
Să cotesc: Olio, tu leică, 

Ce mai drac frumos de noră! 


De-o-ntâlnesc în drum bătrânii, 
Ei fac pod cu palma mâinii 
Peste ochii slabi, s-o vadă: 
Draga moșului, tu Radă! 

Și uimiţi de fata Dochii 

O dezmiardă și, când pleacă, 
Umezi au de lacrămi ochii. 


Dar de-i Rada cât de blândă, 
Ea de mic-a fost osândă 
Pentru sat. Şi nu-i mirare, 

Ei flăcăi, ea fată mare: 
Pentru-un râs al ei se ceartă, 
Și din joc se prind feciorii 

La trânteli, cât Doamne iartă! 


Da! Şi Rada-i mare hoaţă, 
Poate satul tot să-l scoaţă 


Din sărit, ea ştie bine! 

Dar se teme de-oarecine. 
Mă-sa e? Ferească Domnul! 
Alt temut: ca să nu-și piardă 
Pe acel ce-i pierde somnul. 


Unde mergi? Mă duc la moară! 
Viu și eu! Și din uscioară 

Vladu iese-n cap de stradă. 

Nu m-ajungi! Te-ajung eu, Radă! 
Dar fugind i se desprinde 

Șorţul alb din brâu, iar Vladu 
Nu-i dă șorțul, ci i-l vinde. 


Ieri mi te-am făcut scăpată; 

Azi nu-mi scapi nesărutată! 

Cum nu scapi din mână fumul 
Nu-mi ești drag, de ce-mi ţii drumul? 
Ea nu-și crede-a ei cuvinte; 

De le-ar crede Vladu însă, 

Rada și-ar ieși din minte. 


Și cum vrea şi nu vrea fata, 
Dragul ia, dragul dă plata. 
Un sărut păcat să fie? 
Numai popa să nu-l știe, 


Că te sperie cu iadul 
M-ar putea speria pe mine 
Popii toţi, de-aș fi eu Vladul! 


Trei, Doamne, și toți trei 


Avea și dânsul trei feciori, 

Și i-au plecat toți trei deodată 

La tabără, sărmanul tată! 

Ce griji pe dânsul, ce fiori, 

Când se gândea că-i greu războiul, 
N-ai timp să simţi că mori. 


Și luni trecut-au după luni 
Și-a fost de veste lumea plină, 
Că steagul turcului se-nchină; 
Și mândrii codrului păuni, 
Românii-au isprăvit războiul, 
Că s-au bătut nebuni. 


Scria-n gazetă că s-a dat 
Poruncă să se-ntoarcă-n țară 
Toţi cei plecaţi de astă-vară 
Și rând pe rând veneau în sat 


Și ieri și astăzi câte unul 
Din cei care-au plecat. 


Și-ai lui întârziau! Plângând 
De drag că are să-i revadă, 

Sta ziua-n prag, ieşea pe stradă 
Cu ochii zarea măsurând, 

Și nu veneau! Şi dintr-o vreme 
Gemea, bătut d-un gând. 


Nădejdea caldă-n el slăbea, 

Pe cât creştea de rece gândul. 
El a-ntrebat pe toţi d-a rândul, 
Dar nimeni ştire nu-i ştia. 

El pleacă-n urmă la cazarmă 
Să afle ce dorea. 


Căprarul vechi îi iese-n prag. 
Ce-mi face Radu? el întreabă, 
De Radu-i este mai cu grabă, 
Că Radu-i este cel mai drag. 
E mort! El a căzut la Plevna 
În cel dintâi şirag! 


O, bietul om! De mult simţea 


Că Radu-i dus de pe-astă lume, 
Dar astăzi, când știa anume, 

El sta năuc şi nu credea. 

Să-i moară Radu! Acest lucru 
El nu-l înţelegea. 


Blăstem pe tine, braţ duşman! 
Dar George-al nostru cum o duce? 
Sub glie, taică, și sub cruce, 

Lovit în piept d-un iatagan! 

Dar bietul Mircea? Mort şi Mircea 
Prin văi pe la Smârdan. 


El n-a mai zis nici un cuvânt; 
Cu fruntea-n piept, ca o statuie, 
Ca un Cristos bătut în cuie, 
Ţinea privirile-n pământ, 

Părea că vede dinainte-i 

Trei morţi într-un mormânt. 


Cu pasul slab, cu ochii beți 

El a plecat, gemând p-afară, 
Și-mpleticindu-se pe scară, 
Chema pe nume pe băieţi, 

Și se proptea de slab, sărmanul, 
Cu mâna de păreți. 


Nu se simţea de-i mort ori treaz, 
N-avea puteri să se simţească; 

El trebuia să s-odihnească 

Pe-o piatră-n drum sub un zăplaz 
S-a pus, înmormântând în palme-i 
Slăbitul său obraz. 


Și-a stat aşa, pierdut şi dus. 
Era-n amiazi şi-n miez de vară 
Și soarele-a scăzut spre seară, 
Și-n urmă soarele-a apus, 

Iar bietul om sta tot acolo 

Ca mort, precum s-a pus. 


Treceau bărbați, treceau femei, 

Și uruiau trăsuri pe stradă, 

Soldaţi treceau făcând paradă, 
Și-atunci, deștept, privi la ei 

Și-şi duse pumnii strâns pe tâmple: 
Trei, Doamne, și toți trei! 


La oglindă 


Azi am să-ncrestez în grindă 
Jos din cui acum, oglindă! 
Mama-i dusă-n sat! Cu dorul 
Azi e singur puișorul, 

Și-am închis ușa la tindă 

Cu zăvorul. 

Iată-mă! Tot eu cea veche! 
Ochii? hai, ce mai pereche! 
Și ce cap frumos răsare! 

Nu-i al meu? Al meu e oare? 
Dar al cui! Și la ureche 
Uite-o floare. 

Asta-s eu! Şi sunt voinică! 
Cine-a zis că eu sunt mică? 
Uite, zău, acum iau seama 
Că-mi stă bine-n cap năframa 
Și ce fată frumușică 

Are mama! 

Mă gândeam eu că-s frumoasă! 


Dar cum nu! Și mama-mi coasă 
Şort cu flori, minune mare 
Nu-s eu fată ca oricare: 

Mama poate fi făloasă 

Că mă are. 

Ştii ce-a zis şi ieri la vie? 

A zis: Ce-mi tot spun ei mie! 
Am și eu numai o fată, 

Și n-o dau să fie dată; 

Cui o dau voiesc să-mi fie 

Om odată. 

Mai ştiu eu! Şi-așa se poate! 
Multe știu, dar nu știu toate. 
Mama-mi dă învăţătură 

Cum se țese-o pânzătură, 

Nu cum stau cei dragi de vorbă 
Gură-n gură. 

N-am să ţes doar viaţa-ntreagă! 
Las să văd şi cum să leagă 
Dragostea dar știu eu bine! 

Din frumos ce-l placi ea vine 
Hai, mă prind feciorii dragă 

Și pe mine! 

Că-s subţire! Să mă frângă 
Cine-i om, cu mâna stângă! 
Dar așa te place dorul: 


Subţirea, cu binișorul 

Când te strânge el, să-ți strângă 
Tot trupșorul. 

Braţul drept dacă-l întinde 
Roată peste brâu te prinde 
Și te-ntreabă: Dragă, strângu-l? 
Și tu-l cerţi, dar el, nătângul, 
Ca răspuns te mai cuprinde 
Și cu stângul. 

Iar de-ţi cere şi-o guriță 
Doamne! Cine-i la portiţă? 
Om să fie? Nu e cine! 

Hai, e vântul! Uite-mi vine 
Să văd oare cu cosiță 
Sta-mi-ar bine? 

O, că-mi stă mie-n tot felul! 
Să mă port cu-ncetinelul: 
Uite salbă, brâu, și toate! 

Și cosițe cumpărate, 

Stai, să-nchei și testemelul 
Pe la spate. 

Uite ce bujor de fată 

Stai să te sărut o dată! 

Tu mă poţi, oglindă, spune! 
Fi, tu doară nu te-i pune 

Să mă spui! Tu ai, surată, 


Gânduri bune. 

De-ar ști mama! Vai, să știe 
Ce-i fac azi, mi-ar da ea mie! 
D-apoi! N-am să fiu tot fată, 
Voi fi şi nevast-odată: 

Las să văd cât e de bine 
Măritată. 

Că mi-a spus bunica mie 

Că nevasta una știe 

Mai mult decât fata, juna, 

Fi, dar ce? Nu mi-a spus buna 
Și mă mir eu ce-o să fie 

Asta una! 

Brâu-i pus! Acum, din ladă 
Mai ieu șorțu! O să-mi șadă 
Fată cum îmi stă nevastă... 
Aolio! Mama-n ogradă! 

Era gata să mă vadă 

Pe fereastă. 

Ce să fac? Unde-mi stă capul? 
Grabnic, hai să-nchid dulapul 
Să mă port să nu mă prindă. 
Salbă jos! Și-n cui oglindă! 
Ce-am uitat? Închisă ușa 

De la tindă. 

Intră-n casă? O, ba bine, 


Şi-a găsit niște vecine, 

Stă la sfat... toată-s văpaie! 
Junghiul peste piept mă taie; 
Doamne, de-ar fi dat de mine, 
Ce bătaie! 


Calul dracului 


Iarăşi ea! 

Îi văd ochii și guriţa — 

A deschis încet portița 

Și ivită stă de-abia, 
Zăpăcind cărarea mea. 

Nu știu ce-o fi vrănd portiţa, 
Ei, dar fata ştiu ce vrea! 


Dinspre drum 
Stă deschisă larg fereasta, 
Şi-n ea baba! Ce-i și asta? 
N-adormi, babo, nicidecum? 
Parcă-mi vine-acum-acum 
Să mă duc să sparg fereasta 
Și pe babă s-o sugrum! 


Eu mă fac, 
Că pornesc în jos pe stradă, 
Să-nșel baba, să mă creadă; 


Plec și fluier, stau şi tac — 
Dar de unde! Baba-i drac! 

Și chiar dracul-gol să creadă 
Unui biet de om sărac? 


Sat pustiu! 
Pentr-o babă-ncârligată 
Pierzi o zi și scapi o fată! 
Baba-i o momâie-n grâu - 
Las' că-i puiu eu mâna-n brâu 
Când o prind pe punte-odată 
O iau sus și-o dau în râu! 


Nușa 


— „Nușa, dormi? N-auzi cum bat? 
Vino și-mi deschide ușa!” 

— „Cine ești?”, întreabă Nuga. 

— „Vladu sunt, al tău bărbat.” 

— „Nu ești Vladu. Știu eu bine. 
Vladu până-n zori nu vine!” 


— „Nu sunt Vladu? Nușa, taci! 
Nu-mi cunoști tu vorba, dragă?” 
— „Vorba-i a lui Vladu-ntreagă. 
Ei, dar poţi să ţi-o prefaci. 
Tu mă crezi că sunt ca toate; 
Să mă-nșeli! Dar nu să poate!” 
— „Vrei să-ți jur că nu minţesc? 
Uite, nu-mi ajute Sfântul!” 

— „Ce-mi ajută jurământul? 
Juri şi furi, şi eu plătesc. 


Spune-mi semne, să știu bine, 
Vladu ești ori altul cine!” 


— „Nușa, fă! Ce semn voiești? 
Colo-n colț pe-o masă frântă 
Ai în chip pe Maica sfântă.” 
— „Am! Dar Vladu tot nu ești! 
Toţi cari la noi în casă 
Știu pe Maica de pe masă!” 
— „În dulap ai, draga mea, 
Zece ruble-ntr-o cutie.” 

— „Am! Dar şi cumătra știe; 
Şi tu ştii, că-ţi spuse ea! 

Nu eşti Vladu: mergi în pace, 
Eşti șiret, nu te preface!” 


— „Nu vii. Nușa? Tot nu vii? 
Ai un semn sub ţâţa dreaptă.” 
— „Vladule, tu ești! Așteaptă! 
Asta numai tu o ştii!” 

Ea acum deschide ușa — 
Câte-or fi râzând de Nușa! 


De pe deal 


E capul ei, și pieptul ei— 

O văd acum întreagă, 

O strig pe nume și-i vorbesc, 
Dar ea să mă-nțeleagă? 


Cu pieptul plin și des bătând, 
Cu fața-mbujorată, 

A răsărit dintr-un tufiș 

Și râde-acum mirată. 


—"Tu ești pe-aici? Eu te-am crezut 
Cu oile prin vale! 

De-aș fi știut că ești în deal, 
Mergeam pe altă cale!" 


Subţire-n trup și blândă-n grai, 
Şi-n port așa isteaţă, 
Pe urma ei în fapt de-amurg 


Dau zori de dimineaţă. 


De-aș fi știut că n-a venit 
Anume pentru mine, 

Eu n-aş mai fi vorbit cu ea! 
Dar știu și-aceasta bine, 


Că m-a cătat de mult prin văi 
Pierdută-așa cu gândul; 

Și dacă nu m-ar fi găsit, 
Umblat-ar fi de-a rândul 


Întreaga zi din deal în deal 

Ca cerbul după apă— 

Cu greu te scapi de-un lucru drag, 
Și prost e cine-l scapă! 


El-Zorab 


La paşa vine un arab, 

Cu ochii stinși, cu graiul slab. 
Sunt, pașă, neam de beduin, 
Și de la Bab-el-Mandeb vin 

Să vând pe El-Zorab. 

Arabii toți răsar din cort, 
Să-mi vadă roibul, când îl port 
Și-l joc în frâu și-l las în trap! 
Mi-e drag ca ochii mei din cap 
Și nu l-aş da nici mort. 


Dar trei copii de foame-mi mor! 
Uscat e cerul gurii lor; 

Și de amar îndelungat, 

Nevestei mele i-a secat 

Al laptelui izvor! 


Ai mei pierduţi sunt, pașă, toți: 


O, mântuie-i, de vrei, că poţi! 
Dă-mi bani pe cal! Că sunt sărac! 
Dă-mi bani! Dacă-l găsești pe plac, 
Dă-mi numai cât socoţi! 


El poartă calul, dând ocol, 
În trap grăbit, în pas domol, 
Și ochii pașei mari s-aprind; 
Cărunta-i barbă netezind 
Stă mut, de suflet gol. 


O mie de ţechini primeşti? 
O, pașă, cât de darnic ești! 
Mai mult decât în visul meu! 
Să-ţi răsplătească Dumnezeu, 
Așa cum îmi plătești! 


Arabul ia, cu ochii plini 

De zâmbet, mia de ţechini 
De-acum, de-acum ei sunt scăpați, 
De-acum vor fi și ei bogați, 

N-or cere la străini! 


Nu vor trăi sub cort în fum, 
Nu-i vor cerși copiii-n drum, 


Nevasta lui se va-ntrema; 
Și vor avea și ei ce da 
Săracilor de-acum! 


El strânge banii mai cu foc, 

Și pleacă, beat de mult noroc, 
Și-aleargă dus d-un singur gând, 
Deodată însă, tremurând, 
Se-ntoarce, stă pe loc. 


Se uită lung la bani, și pal 

Se clatină, ca dus de-un val, 
Apoi la cal priveşte drept; 

Cu pașii rari, cu fruntea-n piept, 
S-apropie de cal. 


Cuprinde gâtul lui plângând 
Şi-n aspra-i coamă îngropând 
Obrajii palizi: Pui de leu, 
Suspină trist. Odorul meu, 
Tu știi că eu te vând! 


Copiii mei nu s-or juca 
Mai mult cu frunze-n coama ta, 
Nu te-or petrece la izvor: 


De-acum smochini, din mâna lor, 
Ei n-or avea cui da! 

Ei nu vor mai ieși cu drag 
Să-ntindă mâinile din prag, 

Să-i iau cu mine-n şea pe rând! 
Ei nu vor mai ieși râzând 

În calea mea șirag! 


Copiii mei cum să-i îmbun 

Nevestei mele ce să-i spun, 
Când va-ntreba de El-Zorab 
Va râde-ntregul neam arab 
De bietul Ben-Ardun! 


Raira, tu, nevasta mea, 

Pe El-Zorab nu-l vei vedea 
De-acum, urmându-te la pas, 
Nici în genunchi la al tău glas 
El nu va mai cădea! 


Pe-Ardun al tău, pe Ben-Ardun, 
N-ai să-l mai vezi în zbor nebun 
Pe urma unui șoim ușor 

Ca să-ţi împuște șoimu-n zbor; 
Nu-i vei pofti: Drum bun! 


Nu vei zâmbi, cum saltă-n vânt 
Ardun al tău în alb vestmânt; 
Și ca să simți sosirea lui 

Mai mult de-acum tu n-o să pui 
Urechea la pământ! 


O, calul meu! Tu, fala mea, 
De-acum eu nu te voi vedea 
Cum ţii tu nările-n pământ 

Și coada ta fuior în vânt, 

În zbor de rândunea! 


Cum mesteci spuma albă-n frâu, 
Cum joci al coamei galben râu. 
Cum iei pământul în galop 

Şi cum te-așterni ca un potop 
De trăsnete-n pustiu! 


Știa pustiul de noi doi 
Și zarea se-ngrozea de noi 
Și tu de-acum al cui vei fi? 
Şi cine te va mai scuti 
De vânturi şi de ploi? 


Nu vor grăi cu tine blând, 


Te-or înjura cu toți pe rând 
Și te vor bate,-odorul meu, 

Și te-or purta și mult, și greu; 
Lăsa-te-vor flămând! 


Și te vor duce la război, 

Să mori tu, cel crescut de noi!... 
Ia-ţi banii, pașă! Sunt sărac, 
Dar fără cal eu ce să fac: 

Dă-mi calul înapoi! 


Se-ncruntă pașa: Eşti nebun? 
Voieşti pe ianiceri să-i pun 

Să te dea câinilor? Aşa! 

E calul meu, și n-aştepta 

De două ori să-ți spun! 

Al tău? Acel care-l crescu 
Iubindu-l, cine-i: eu ori tu? 
De dreapta cui ascultă el, 

Din leu turbat făcându-l miel? 
Al tău? O, paşă, nu! 


Al meu e! Pentru calul meu 

Mă prind de piept cu Dumnezeu 
Ai inimă! Tu poţi să ai 

Mai vrednici şi mai mândri cai, 


Dar eu, stăpâne, eu? 


Întreagă mila ta o cer! 

Alah e drept și-Alah din cer 
Va judeca ce-i între noi, 

Că mă răpești și mă despoi, 
M-arunci pe drum să pier. 


Și lumea te va blestema, 

Că-i blestem făptuirea ta! 
Voi merge, pașă, să cerșesc, 
Dar mila voastră n-o primesc 
Ce bine-mi poți tu da? 


Dă pașa semn. Să-l dezbrăcaţi 
Și binele în vergi i-l daţi! 

Sar eunucii, vin, îl prind 
Se-ntoarce-arabul răsărind 
Cu ochii îngheţați... 


El scoate grabnic un pumnal, 
Și-un val de sânge, roșu val 
De sânge cald a izvorât 

Din nobil-încomatul gât, 

Și cade mortul cal. 


Stă paşa beat, cu ochi topiti, 
Se trag spahiii-ncremeniţi. 
Și-arabul, în genunchi plecat, 
Sărută sângele-nchegat 

Pe ochii-nţepeniți. 


Să-ntoarce-apoi cu ochi păgâni 
Și-aruncă fierul crunt din mâini: 
Te-or răzbuna copiii mei! 
Și-acum mă taie, dacă vrei, 
Și-aruncă-mă la câini! 


Toţi sfinţii 


(după o tradiţiune) 


La Neamţu-n sfânta mănăstire 
Stau rând toți fraţii în Christos ; 
Au gândul drept şi cuvios 

şi cântă versuri din Psaltire. 

E praznic astăzi, sunt „Toţi sfinţii”, 
Și din bătrâni e obicei 

În cinstea sfinților să bei — 

Iar legea n-o știrbesc părinții. 


Al legii trup în două-l frânge 
Paisie, stareţul, apoi 
Desfundă dintr-un vechi butoi 
Al legii celei nouă sânge. 
Diaconul citește-n carte, 

Iar fraţii beau și cinste fac 

În sănătatea cea de veac 


A fiecărui sfânt în parte. 


—,„Să-l aibă Domnu-n sfânta-i pază 

Pe Sit” — și gâl-gâl-gâl! — „Pe-Adam” 
Și iaraşi gâl! Și sfinţi de hram 

Și mucenici și câți urmează ! 

Și pentru cel născut în staul, 

Pentru Christos închină ei, 

Și pentru fiul Timotei, 

Și pentru Luca, Petru, Paul. 


Și pentru alte fete sfinte 

Din Capadokia și-Anadol — 

Și cât ce-aveau păharul gol 

Le mai venea un sfânt în minte. 
Ca să nu facă supărare, 

Ei beau de suflet, beau cuminţi: 
Nici un păhar pentru doi sfinți, 
Nici pentr-un sfânt două pahare. 


Sfârșind toţi sfinţii de pe lume, 
Aduc pomelnicul grecesc ; 

Vrun nume sfânt de-aici citesc 

Și beau și mai citesc un nume. 
Scad sfinţii-ncet, și vinul scade ! 
Dar vin mai e, sfinţii nu mai sânt! 


Să nu poţi bea, căci n-ai un sfânt, 
Și-n gol să bei nu se prea cade ! 


În timp ce capul și-l frământă, 
Paisie gerne scurt și-apoi 

El cade mort lângă butoi — 

Toi fraţii sar și se-nspăimântă. 

— „Staţi, fraţilor ! ia Chir cuvântul, 
Cătăm un sfânt și sfântu-i el! 

Bem cel din urmă păhărel 

În cinstea lui Paisie sfântul!” 


Supțirica din vecini 


Ea mergea căpşuni s-adune, 
Fragi s-adune 

Eu ședeam pe prag la noi. 
Ea, ca șarpele prin foi, 
Vine-ncet, pe ochi îmi pune 
Mânile ei mici și moi, 

În ureche-o vorbă-mi spune, 
Râde lung și fuge-apoi. 


Pieptul plin cu mâna-l ţine, 
Strâns îl ţine, 

Că-i piept tânăr şi mereu 
Ar sălta, și-n salt e greu. 
Stă pe loc și-i pare bine, 
Bate-n palme: Te știu eu: 
Nu mai viu! De viu la tine, 
Mă săruțţi și nu mai vreu! 


Eu o chem și-i spui de toate, 
Multe toate, 

Multe bune și-n zadar, 
Nu-mi faci capul călindar! 
Nu te cred și nu să poate! 

Eu mă-ntorc: Ei du-te dar! 
Capul mi-l proptesc pe coate, 
Stau pe prag, pe gânduri iar. 


Stând aşa, un braţ ridică, 
Blând ridică, 

Părul meu, pe frunte dat. 
Când mă-nalț rămân mirat. 
Te-ai întors? Şi, supţirică, 
Ea pe piept mi s-a lăsat 

Și zâmbea c-un fel de frică: 
Răule, te-ai supărat? 


Numai una! 


Pe umeri pletele-i curg râu 
Mlădie, ca un spic de grâu, 

Cu șorțul negru prins în brâu, 

O pierd din ochi de dragă. 

Și când o văd, îngălbenesc; 

Și când n-o văd, mă-mbolnăvesc, 
Iar când merg alții de-o peţesc, 
Vin popi de mă dezleagă. 

La vorbă-n drum, trei ceasuri trec 
Ea pleacă, eu mă fac că plec, 
Dar stau acolo și-o petrec 

Cu ochii cât e zarea. 

Aşa cum e săracă ea, 

Aș vrea s-o ştiu nevasta mea, 
Dar oameni răi din lume rea 

Îmi tot închid cărarea. 


Și câte vorbe-mi aud eu! 
Toţi fraţii mă vorbesc de rău, 


Şi tata-i supărat mereu, 

lar mama, la icoane, 

Mătănii bate, ține post; 

Mă blestemă: De n-ai fi fost! 
Eşti un netot! Ţi-e capul prost 
Și-ţi faci de cap, Ioane! 


Îmi fac de cap? Dar las să-mi fac! 
Cu traiul eu am să mă-mpac 

Și eu am să trăiesc sărac, 
Muncind bătut de rele! 

La fraţi eu nu cer ajutor, 

Că n-am ajuns la mila lor 

Și fac ce vreau! Și n-am să mor 
De grija sorții mele! 


Mă-ngroapă fraţii mei de viu! 
Legat de dânsa, eu să știu 

Că am urâtei drag să-i fiu? 
Să pot ce nu se poate? 

Dar cu pământul ce să faci? 
Și ce folos de boi și vaci? 
Nevasta dacă nu ţi-o placi, 
Le dai în trăsnet toate! 


Ori este om, de sila cui 


Să-mi placă tot ce-i place lui! 
Așa om nici vlădica nu-i 

Și nu-i nici împăratul! 

Să-mi cânte lumea câte vrea, 
Mi-e dragă una și-i a mea: 
Decât să mă dezbar de ea, 
Mai bine-aprind tot satul! 


Regina ostrogoților 


Jalnic vâjie prin noapte glasul codrilor de 
brad, 

Ploaia cade-n repezi picuri, repezi fulgerele 
cad. 


În castelul de pe stâncă, la fereastra solitară, 
Stă pe gânduri o femeie și privește-n noapte- 
afară. 


Al ei suflet e furtună, noapte e gândirea ei— 
Astăzi ea e pusă-n rândul celor mai de jos 
femei! 


E regina ostrogotă! Dar în turn aici e roabă; 
Lacrimile-n ochii palizi îi sunt singura 
podoabă. 


In tăcerea din odaie-i intră cruntul Teodat, 


Ea se-ntoarce tristă, blândă: —"Tu-mi eşti 
rege şi bărbat. 


M-ai privit întotdeauna ca pe-o piedică din 
cale, 

Pentru ce-mi ascunzi de-a pururi taina 
gândurilor tale? 


M-ai închis aici în lanţuri; am răbdat în chip 
păgân, 

Și mi-am zis: El are dreptul! Mi-e bărbat și 
mi-e stăpân. 


Mi-ai ucis pe-ntâiul sfetnic și râdeai că lumea 
plânge 

Când de barba lui căruntă spada ţi-o ştergeai 
de sânge. 


Și-am tăcut, zicîndu-mi iarăși: El a fost 
supusul tău, 

De-a făcut vrun rău, tu, rege, trebuie să curmi 
ce-i rău. 


Mi-ai luat apoi copilul să-l ucizi! și-am zis: e 
bine! 


Tu-i ești tată și ai dreptul peste fiul meu ca 
mine. 


Dar el nu era al nostru, el era al țării-ntregi, 
N-ai ucis în el un rege, ai ucis un șir de regi. 


Vii, acum trimis de alţii, vii să scapi și de 
regina, 

Teodat, îți temi domnia! O s-o pierzi, a cui e 
vina? 


Am putut să fac revoltă, ori pe-ascuns să te 
omor, 

N-am făcut-o, că mi-e milă! Nu de tine, de 
popor! 


Tu erai un om de luptă, fără rang și fără 
nume, 

Eu ţi-am dat coroana ţării, să te fac stăpân 
pe-o lume. 


Și-acum asta-i răsplătirea ce mi-o dai?... E tot 
atât! 

Dacă moartea mea ţi-ajută, vino, strânge-mă 
de gât. 


Pe femeia pusă-n lanţuri n-o ucizi, că-i 
mișelie! 

Pe regina ai tot dreptul s-o ucizi, că-ţi e 
soţie!" 


Nobilă, cu ochi de flăcări, ea privește-n față-i 
drept, 

Și, zicând, desface haina de pe tânărul ei 
piept. 


Iar mișelul stă, se uită, dă apoi, și grabnic 
unda 

Sângelui ţâșni din rană; și-a căzut 
Amalasunda. 


Și plecat peste cadavru, el cu ochi de idiot 
A-nvârtit pumnalu-n carne să se scurgă viul 
tot. 


A deschis apoi fereastra, și pe colțuroasa 
stâncă 

Hohotind a-mpins cadavrul în prăpastia 
adâncă. 


Surd vuia prin codri vântul, brazii se-ndoiau 


de vânt, 
Urletul suna sinistru ca un urlet de mormânt. 


Parcă negrele blesteme și le-amestecau haotic 
Mii de glasuri, ţara toată, tot poporul 
ostrogotic. 


Teodat, tu râzi! Dar moarta cea lipsită de 
sicriu 
Işi va răscula poporul, să te sfâșie de viu! 


Brâul Cosânzenii 


Avea Ileana ochi de soare 

Și galben păr, un lan de grâu; 
Vestmânt avea ţesut în floare 
Și-un brâu purta pe-ncingătoare, 
Cum n-a mai fost pe lume brâu. 


Era de aur pe tot locul, 

Un fulger pe-al ei trup încins. 
El noaptea da lumini ca focul, 
Și-n brâu sta fetei prins norocul 
Precum e-n talismane prins. 


Vrăjit era că, de-l va pierde, 

Norocul ei să piară-n veci, 

Nici flori mai mult să n-o dezmierde, 
Să n-afle umbră-n codrul verde 

Și verile să-i fie reci. 

Dar Sfântul Soare ziua-ntreagă 


Pândește brâul l-ar fura. 

Că lui de mult i-e fata dragă, 
Iar fata nu vrea să-nţeleagă, 
Și el acum și-ar răzbuna! 


Ea trece-n dulce nepăsare 

Prin lunci cu flori și doarme-n văi, 
Iar păzitor pe vânt îl are 

Întreaga viaţă vis îi pare 

Și joc își bate de flăcăi. 


Dar Făt-Frumos zâmbind s-arată, 
Și-n drumul lui umblând de-atunci 
Simţea de-ajuns frumoasa fată 

Că viața noastră nu ni-e dată 

De dragul unor flori din lunci. 


Din ochi albaștri de cicoare 

Pe sânu-i alb de ghiocel 

Curg lacrimi calde-acum! O doare, 
Fi inima de drag îi moare, 

Iar Făt-Frumos, vai, cum e el! 


Atâta dragoste nebună! 
Eu nu o simt, tu n-o-nţelegi 


Visarea ta la ce ţi-e bună? 
Vrei s-o visăm noi împreună? 
Atunci tu brâul să-l dezlegi! 


Ea tremură zâmbind și geme: 
Norocul meu întreg îl vrei! 

Ea numai pentru brâu se teme, 
Că vor afla dușmanii vreme 
Să-i fure-ntr-asta brâul ei. 


De ce te temi? Ne vom ascunde 
În noaptea codrului umbros 

Sub brazii fără grai, pe unde 
Nici ochi de om nu pot pătrunde, 
Nici flori cu tăinuit miros. 


El zice-așa, să zică iară, 
Să-i facă gândul ei ușor, 
Iar gându-i se topea de pară 
Şi-n codru des, în zi de vară, 
S-ascunde fată și fecior. 


Au fost ascunși încât nici floare, 
Nici ochi de om nu i-au zărit. 
Dar printre crengi adormitoare 


Din cer un singur ochi de soare 
Căzu pe brâu și l-a răpit. 


Atunci Ileana și simţește 
Că-i arde plânsul în priviri; 
Ea după brâu în jur priveşte 
Ș-aprinsa-i față-ngălbeneşte 
Că nu e brâul nicăiri. 


Și cum ea varsă desperată 

Un plâns amar, un cald șiroi, 
Curgea din cer ploaie curată, 
Iar dintre ploi lucind s-arată 
Frumosul brâu stropit de ploi. 
Și-n ceruri călătorul Soare 
Râdea cu hohot repetat 

Și prin văzduhuri plutitoare 
Izbea săgeți răzbunătoare 
De-a lungul brâului furat. 


Vai, brâul meu! gemea copila. 
Atât de mult eu l-am temut, 
Dar Făt-Frumos descinsu-mi-l-a! 
Și-apoi plângea, mai mare mila, 
Și-n nopţi apoi ea s-a pierdut. 


De-atunci totuna este firea, 
Dar multe nu-s din câte-au fost 
Azi nu-i Ileana nicăirea, 
De-abia trăiește-n pomenirea 
Poveștilor cu dulce rost. 


Iar Soarele-n văzduhuri pline 
De zâmbetu-i cel cald de foc, 
Ileano, a uitat de tine! 

Dar brâul când în minte-i vine 
Își bate și-azi de tine joc. 


Dac-ai murit, frumoasă fată, 
Furatul brâu e viu mereu: 
Când plouă, vara, câteodată 
Un brâu de foc pe cer s-arată, 
Iar noi îi zicem curcubeu. 


Dușmancele 


Las ochii, mamă, las să plângă! 

Tu-n leagăn tot cu mâna stângă 

Mi-ai dat să sug de-aceea sânt 
Nătângă! 

Dar n-am pus doară jurământ, 

Să merg neplânsă în mormânt! 


Nu plâng că mi-e de Leana teamă; 
De ciudă plâng eu numai, mamă. 
Cuvintele ei nu le ieu 

În samă, 
Dar mi-e rușine și mi-e greu, 
Că scoală satu-n capul meu. 


Ea duce sfat din casă-n casă 

Că n-am broboade de mătasă, 

N-am şort cu flori și dacă n-am 
Ce-i pasă? 


N-am mers să-i cer, aveam-n-aveam; 
Și n-o să-mi meargă neam de neam. 


Stă-n drum de vorbă cu vecine 
Și bate-n pumni: Să mor îmi vine, 
Auzi tu! Să se prindă ea 

Cu mine! 
Ştii, ieri, la moară, ce spunea? 
Că-s proastă foc și gură rea! 


Și-auzi! îi umblă-n cap, tu, soră, 

S-ajungă ea Lucsandrei noră! 

O, meargă-i numele! N-o vezi 
La horă? 

Ce șorţ! Nu-ţi vine nici să crezi; 

Fă cruce, fa, să nu-l visezi. 


Nu l-aș purta nici de poruncă! 

Ce poartă ea, alt om aruncă. 

C-un rând de haine-o văd mergând 
La muncă, 

La joc și hori același rând, 

Îl poartă-ntruna, și de când! 


Lucsandra-i doară preuteasă, 


Ea-şi cată noră mai aleasă, 

S-o ducă-n bunuri și-n duium 
Acasă. 

Ea n-a ajuns, oricum și cum, 

Să-și strângă nora de pe drum. 


Să-şi ieie noră pe-o satană? 

Că e săracă și golană; 

De ce nu vine ca să-i dau 
Pomană? 

Nu-i casa lor în care stau 

Şi-n casă nici cenușă n-au! 


Auzi tu, mamă, câte-mi spune? 
Și-aleargă-n sat să mai adune 
Și câte porecliri pe-ascuns 

Îmi pune. 
De-aș sta să-i dau şi eu răspuns, 
La câte legi am fi ajuns! 


Ea-mi sare-n drum, că doară-doară 
M-apuc să-i spui o vorbă-n poară; 
Și dacă tac, îi vin călduri 

Să moară. 
Să vezi tu, mamă,-njurături! 
Că ea cu mă-sa-s zece guri. 


Cu gura, mă-sa bate-o gloată, 
Şi-i de otravă Leana toată 
Mi-ar pune capul sub picior, 

Să poată. 
Dar lor pe plac eu n-am să mor, 
Că n-am ajuns la mila lor. 


De foame nu dau popii ortul! 
Eu iarna singură-mi ţes tortul 
Și umblu și eu cum socot 
Că-i portul. 
De n-am mătăsuri, am ce pot, 
Nici bun prea-prea, nici rău de tot. 


Mă prind cu ea? Cel sfânt s-o bată! 

Dar cum mă prind? Ea e bogată, 

Ce haine mi-am făcut ca ea 
Vrodată? 

La joc mă poţi oricând vedea 

Cu fetele de sama mea! 


Ori am vorbit cu dânsa glume? 
O fac de râs şi-i scot eu nume? 
Ori ies, gătită-n ciuda ei, 

În lume? 
Îi ştiu eu focul ochii mei! 


Lisandru e, că alta ce-i? 


Dar ce? Îl ţiu legat de mine? 
ÎI trag de mânecă? Ba bine! 
El vine-așa, de dragul lui, 
Când vine. 
Eu nu pot ușa să i-o-ncui, 
De stă prea mult, eu cum să-i spui? 


Sunt eu la urmă vinovată, 

Că Leana umblă ca turbată 

Să-l vadă-n casa lor intrând 
O dată? 

Și dacă lui nu-i dă prin gând, 

Ea blastemă de nu-și dă rând! 


Dar poate da ea bobi cu sâta! 

O fierbe ciuda pe urâta, 

Că-s mai frumoasă decât ea, 
Și-atâta! 

Să aibă Leana-n frunte stea, 

Nu-i partea ei ce-i partea mea. 


Că boii-s buni, bine-i bogată; 
Dar dacă pui flăcăi odată 


S-aleagă dânșii cum socot 
O fată: 

Bogata-și pupă boii-n bot, 

Îmbătrânind cu boi cu tot! 


Costea 


Vine Costea din război, 
Și cu el vin alţii doi. 


Faţa arsă, trupul supt, 
Straiul colbuit și rupt. 


Dar de multă voie bună 
Sună codrii și răsună. 


Cel mai tânăr-nchiotea: 
—,„Alelei, puicuţa mea! 


De m-aș mai vedea acasă, 
Mire eu și tu mireasă!“ 


Cel mai vârstnic dintre ei: 
—„Dragi bujori, copiii mei! 


Știu că-mi ies mereu în drum, 
Doar mă văd acum-acum!“ 


Doi cântau, cel mal vuia; 
Costea, el tăcea, tăcea. 


—,,Alelei, tu Costeo, frate, 
Spune-ne, ce gând te bate?“ 


—,„Măi fărtaţi, nu-mi aflu rost; 
Vesel eu ca voi am fost. 


Mă gândeam la maica, biata, 
Eu în foc, sub cruce tata— 


Și deodat' așa din drum 
M-a prins jalea nu știu cum! 


Voie rea să nu vă facă: 
Mi-a venit, dar o să-mi treacă 


ee 


Cei doi cântă, codru sună, 
Și tustrei merg împreună. 


Când ajung la moara nouă 


Calea lor se face-n două. 


Doi pe rîu în jos s-au dus, 
Costea, el, pe rîu în sus. 


Singur și pustiu ce-i malul! 
Și-ndemna cu vorbe calul: 


—,„Zboară, murgule, cu mine! 
Zboară, că să zbor îmi vine! 


Tânăr eşti de patru ierni, 
Câmp ai larg să mi te-așterni! 


Nu te-opri, fărtate drag, 
Până la maicuţa-n prag!“ 


Și cu murgul el vorbea, 
Murgul treaz înţelegea. 


Gândul fulgeră ca zborul, 
Dar mai fulger zboară dorul, 


Zboară calul rândunel— 
Costea tot cu jalea-n el. 


Când a fost pe la răstoace, 
Ochiul stîng a prins să-i joace. 


In sat Costea când intra, 
Cucuvaia-n turn cânta. 


Iar când a bătut la poartă, 
Mâ-sa-n casă caldă-moartă! 


Cât a plâns cu ochi merei 
Așteptând copilul ei! 


Și n-a fost nici mângăiată 
De-a-l vedea măcar o dată! 


Și prin noapte-n capul gol, 
Costea-n mijloc de ocol. 


Să-și mai stingă-n vânt afară 
Capul foc și gândul pară. 


El sub tunetul de tun 
S-a bătut ca un nebun. 


Parcă de-și iuțea el paşii, 


Mai curând piereau vrăjmașii. 


Și-l mână un singur gând, 
Să se-ntoarcă mai curând. 


Și la ce? Pustiu și gheaţă! 
Mă-sa-l mai ținea-n viaţă. 


Când era sub plumbi și fum, 
Numai ea! și-acum, acum? 


De-ar începe iarăși toiul, 
Ah, de-acum de-ar fi războiul! 


Somnul codrilor 


La poalele pădurii, Arnulf pe lângă foc 

Stă singur. E întuneric şi plin de spaime locul, 

Arnulf e însă tare, și vesel arde focul. 

El și-a-ncercat departe prin alte țări norocul 

Cu regii, cari porniră războiul la Sfântul loc. 

Așa dori Hatursa: bărbatul ei să fie 

Un braţ vestit în taberi și mare-n vitejie. 

Și Arnulf de dragul fetei, când fata i-a jurat, 

Vândutu-și-a palatul și-n taberi a plecat — 

Sărac acum se-ntoarce, ci-n fapte mari bogat. 

E frânt de multe drumuri, dar somnul azi îi 
piere; 

Și focul arde vesel, e noapte și tăcere. 


Dar galbenele flăcări prin codru străbătând 
Ajung pe la culcușul de iederă uscată 

A negrei Nopți. Și Noaptea de zare deșteptată 
Încet ridică ochii, se uită-nspăimântată, 
S-apropie de flăcări şi-aproape-n urmă stând 


Viteazului în față, ea lung la el privește, 

Domol, apoi cu glasul abia-nţeles, vorbește: 

„Tu cine ești, străine? De tulburi somnul 
meu? 

Cu gândul morţii-n suflet, s-alergi murind 
mereu, 

Să n-ai de gânduri pace, cum n-am de tine 
eu!” 

Arnulf aude glasul, voinică-i este firea 

Și râde, râde-n hohot s-alunge nălucirea. 


Atunci bătrânul Codru, de hohot deșteptat, 

Încet deschide ochii, ca două sălcii crunte, 

Iar pletele-i cu freamăt îi tremură pe frunte 

Şi-i tremură-n mânie sprâncenile cărunte; 

El mii de braţe goale le-ntinde tremurat. 

Cu glas adânc de preot din zilele bătrâne 

Vorbeşte rar: „N-am pace de râsul tău, 
păgâne? 

Tu somnul veciniciei sub mine să-l petreci! 

Sub brazi la rădăcină tu fruntea să ţi-o pleci 

Să dorm și eu de-a pururi, să dormi și tu de 
veci!” 

N-a râs acum viteazul; sta codrului în față 

Cu ochii mari și tulburi, cu sufletul de ghiaţă. 


Și când clătește Codru pletosul cap al său, 

Năvalnic dintre plete-i vuind răsare Vântul: 

El vâjâie din aripi și-și flutură veștmântul 

Și cântă, dar sălbatic și fără șir e cântul: 

„Ce gând nebun te mână, de tulburi somnul 
meu? 

Furtună-ţi fie gândul, și moartea o furtună; 

Sărac, pe căi să-ți mântui visarea ta nebună!” 

Arnulf aude, sare pe cal, înfiorat 

De frău, cuprinde gâtul fugarului spumat 

Și-aleargă-n vânt și-n noapte năuc, și 
sugrumat 

De gânduri troienite — și nu mai sunt în cale 

Nici pietre, nici izvoare; el fulgeră la vale. 


Şi-n zori la poartă bate, dar poarta n-a 
răspuns, 

Hatursa-i măritată. Pe cine caţi, străine? 

Arnulf ridică pumnii, s-omoare, dar pe cine? 

Arnulf ar vrea să plângă, dar sânge-n ochi îi 
vine, 

Arnulf ar vrea să ţipe și n-are glas de-ajuns. 

El calul și-l întoarce și drumul îi arată, 

Același drum spre codru, o goană desperată! 

Cu gândul morţii-n suflet, cu nopţile de veci 

În suflet, ca o umbră pe apă tu să treci 


Sub brazi la rădăcină bolnavul cap să-l pleci! 
Sărac, pe căi să-ți mântui visarea ta nebună - 
Furtună-i viaţa toată, e moartea tot furtună? 


Recrutul 


Eu o las în sama ta— 

Am să plec! și parcă-mi moare 
Inima, se rupe-n mine! 

Nu de voi, tu știi de cine! 

Și mă doare, 

De-aș țipa. 


Omul fără de noroc 

Tot cu răul se-ntâlnește— 
Tu-mi ești frate dintr-o mamă, 
Mă iubeşti! ţi-o las în samă, 
Mi-o păzeşte 

Ca de foc! 


Vei vedea-o pe la hori. 

Să n-o lași la vino-ncoace— 
Stai cu ea, ce ştii tu-i spune, 
Dar cu capul mi te pune 


Să n-o joace 
Alți feciori. 


Tu s-o joci, dar mai așa! 
Liniștit, cum joci pe-o soră, 

Să n-o strângi prea mult la tine, 
Că ea, biata, de rușine 

Mai mult horă 

N-ar juca. 


Tu o vezi și n-o-nţelegi; 
De-o cuprinzi, ea ştie una: 
Moartă-n braţe ţi se lasă, 
Dar de ciudă plânge-acasă, 
Plânge-ntruna 

Zile-ntregi. 


Calea ei să n-o colinzi 
—De-i vedea-o la fântână, 
Treci şi las-o-n bună pace, 
Nu glumi, că ei nu-i place. 
Nici de mână 

Să n-o prinzi! 


Ea va zice tot ce vrei; 


O desmierzi și nu te vede, 
O săruțţi și-i pare bine. 
Ah, dar crede-mă pe mine 
Și nu-i crede 

Vorba ei! 


Ce folos ai tu c-o strângi? 

Simţi tu că pe ea o doare? 

Vezi, nici eu n-o strâng, de frică: 
Ea-i atât de subţirică, 

Ca pe-o floare 

Poţi s-o frângi. 


Dac-o fi pe drum, tu treci; 
Zi că eşti grăbit, şi-o lasă, 
Să n-asculţi orice să-ți spuie. 
Și-un gând rău să nu te puie 
Pân-acasă 

S-o petreci. 


Nu știi cât îi faci de rău! 
Mă-sa-i rea și nu o crede, 
Și-o primeşte de pe-afară 
Cu bătăi și cu ocară, 

Cât ce-o vede 

C-un flăcău! 


Dar te uită să știi ce-i 
Pe la casa lor! De iese, 
Ori de intră oarecine! 
Tu să știi pe cel ce vine 
Mai adese 

Pe la ei! 


Ea, cu părul gălbior, 
Naltă, zugrăvită-ntreagă, 
Când își mlădie trupșorul! 
A ursit-o-n fașe dorul 
De-a fi dragă 

Tuturor! 


De-i vedea pe cineva 

Pe la ei, în fapt de seară, 
Prinde-l într-adins, ca-n glumă: 
Frânge-i gâtul şi-l sugrumă, 

Ca pe-o feară— 

Nu-l cruța! 


Și-apoi las” să fie-al meu, 
De-i păcat! La judecată 
Eu voi merge pentru tine! 
Eu dau sama! și pe mine 
Să mă bată 


Dumnezeu! 


Poartă-i grija! Tot a mea 

S-o găsesc, tot dor să-mi poarte! 
Dar de nu-i păzi-o bine, 

Ţi-ai găsit dușman în mine, 
Căci fac moarte 

Pentru ea! 


Carol IX 


La Saint-Germain de mult s-a dat 
Signal, că s-a deschis de-acum mormântul. 
În sânge Noaptea și-a scăldat vestmântul, 
Să-l pue giulgiu pe morţi. Şi spintecat 
De plumbi, gemea Parisul, cum în sânge 
Un laş rănit să-ntinde și să strânge 
Cu răgnet svârcolind mișelu-i trup, 
Când dinţii lui cei plini de spumă rup 

Din putreda lui rană. 


Şi-n vreme ce Parisul, plin 

De fum, murea, nepregătit să moară, 

Carol în Toullerii cânţa-n vioară 

Încet și plângător, un cald suspin 

Ca ruga unei mame la mormântul 

Copiilor. Simfonic sună cântul; 

Iar ochii lui zîmbesc de-un cald fior, 

Dar tot mai mult își pierd seninul lor 
Strîngând în ei furtuna. 


Sarcastic coardele vibrând 
Sub mâna cea cu joc îndemânatic 
Gemeau acum scârbos, urlau sălbatic, 
Și-artistul lor urla și ci, rizând 
— „S-aduci pe Enric!” strigă el şi lasă 
Vioara lângă el pe-un colț de masă, 
„Pe Enric, mai curând! Nu pot cânta!” 
Plimbându-se grăbit, el aștepta. 

Şi-n urmă vine Enric. 


„Ce-i asta, Sir? Aud de-un ceas 

Trosniri de puști și răcnete nebune; 

Eu simţ miros de sânge. Rege, spune! 

Și eu stau prins, de ce?” Atunci a tras 

Perdelele și, deschizând fereasta, 

Carol a hohotit: „Mă-ntrebi ce-i asta? 

Sunt câni ce mor pe drum, sunt hughenoți; 

Eu vreau să scap de ei, să piară toți 
Pricepi ce-i asta Enric?” 


Cu pașii largi și tremurând 

Ca o moul beat de-o clipă bestială, 
Carol trecea înviforat prin sală, 

Şi-n urmă pept la pept cu Enric stând 
L-a prins de braţ: „Și tu, de care lege? 
Eşti hughenot și tu, așa-i” — „Eu, rege? 


Eu ţin să cred așa cum au crezut 
Părinții mei! Sunt hughenot născut 
Eu n-am să mor catolic!” 
„Tu crezi, ce vrei!” Și-atunci el supt 
De furie: „Ce-i câne, azi să moară” 
Isbi cu pumnu-n masă spre vioară, 
Şi-n murmur carnea pumnului a rupt; 
Cald sângele-a ţâşnit din lovitură — 
EI, de durerii, urlând a dus la gură 
Sdrobitul pumn și-apoi înebunit 
S-a tras doi pași năvalnici și-a ţintit 
În Enric carabina. 


Făcând vioara scut, din cot 
Alt scut făcând: „El, dă! Ai fi sdrobit-o 
Cu pumnul; tot atât! De-am mântuit-o, 
Sdrobește-o dar acum cu pept cu tot!” 
Carol a tresărit. „Nu, nu pe tine! 
Dar dă-mi un om, un om! Pe orișicine, 
Vreau carne, sânge, moarte; vreau s-omor!” 
Și plumb a tras în primul trecător 

Pe drum de pe fereastă. 


Mânia-i sângerase-n nări, 
Aprinșii ochi si-au deslegat furtuna 


Sălbaticei porniri, și cum e luna 

Când ziua câteodată iese-n zări, 

Așa era. O viperă flămândă; 

Și când s-a-ntors, cu arma fumegândă 

Bătu-n pământ, și ca un scos din minți, 

Cu ochii-nchiși el a scrâșnit în dinţi, 
„Vai, du-te Enric, du-te!” 


Fragment 


Ea nu-i închide ușa, nu-l prinde de vestmânt, 

Nu-l roagă și nu-i cade cu hohot la picioare 

Să-i zică : — „Stai, iubite !" Nu cată 
plângătoare 

În ochii lui — 

Năvalnic afară bate vânt, 

De-al fulgerelor vuiet văzduhurile tună, 

Dar dânsul vrea să iasă prin noapte și 
furtună, 

S-alerge fără ţintă, nebun, un om pribag, 

Să fugă, să se ştie departe de-acest prag 

AI casei locuite de cea mai rea femeie ! 

Nu-și ia nici ziua bună, nu-i vrednic să-i deie 

Nici mâna, căci pierirea e-nchisă-n mâna ei; 

Nu vrea să-i vadă ochii sălbatici și mişei! 

Femeie e și dânsa ! Gândirea-i e infamă, 

Înşală, și-i soție, ea minte, şi e mamă ! 

A fost un mizerabil, efemeiat poet 

Cel ce-a creat legenda lui Crist din Nazaret — 


Pe-un Dumnezeu să-l nască satan ! E 
blasfemie 

Să crezi în întruparea lui Crist dintr-o Marie ! 

Și dacă e să credem poeţii pe cuvânt, 

O dat-a fost ea numai Marie pe pământ, 

Dar ea de milioane de ori e Magdalenă ! 

Vampir, când te iubeşte, și-n ura ei, hienă — 

Un demon ! 

El năvalnic a pus picioru-n prag. 

Atunci din ochii veștezi de dornicul lui drag 

Tăcând a șters femeia o lacrimă cu iia. 

Și el, el a vâzut-o ! Şi-n pieptul lui mânia 

O clipă șovăiește, rămâne-ncremenit— 

Și cum deştepţi din leşin pe om, când l-ai 
izbit 

Puternic d-un perete, aşa era ! Colosul 

De gânduri, la privirea femeii, s-a topit! 

Și galben la picioare-i s-așterne furiosul. 


L-a pironit acolo un strop, un singur strop 
Când n-a putut tot cerul cu-ntregul potop ! 


Popasul țiganilor 


(după Geibel) 


În noapte, sub poale de codru-nverzit, 

E freamăt de glasuri, un tainic șoptit ; 
Ard galbene flăcări și-n zare de foc 

Vezi chipuri sinistre grămadă-ntr-un loc. 


Ţiganii, drumeți cei vecinici ei sânt! 
Cu ochii de fulger, cu pletele-n vânt; 
La Nilul cel galben departe născuţi, 

Ei arşi sunt de soare, de vânturi bătuţi 


Aproape de flăcări, pe pajiște stau 
Bărbaţii sălbatici și chiote dau, 
Femeile-aleargă mâncare făcând 

Și umplu paharul și-l poartă pe rând. 


Ei cântece cântă și basmuri își spun 


Din vremuri mai bune c-un alt cer mai bun 
Bătrâna ţigancă, acolo sub brazi, , 
Descântece-nvaţă pe negri nomazi 


Și oacheșe fete se-nșiră la joc 

În cerul cel magic al zării de foc, 
Răsună ghitara fierbinte și-ntins 

Și jocul se-ncinge sălbatic şi-aprins. 


În urmă se culcă, odihnă cătând ; 

Le freamătă brazii s-adoarmă curând. 
În vis, exilații pământului lor 

Văd Sudul, o ţară, și ei un popor. 


Dar zorile roșii se varsă pe cer, 
Frumoasele visuri fantastice pier. 
Greu scârțâie carul, ei pleacă la pas — 
Dar unde ? O viaţă de drum și popas! 


Lordul John 


Se zvonise prin ziare 

Că-n Irlanda e-ntr-un sat 

Un bărbat grozav de tare. 
Lordul John, prinzând de veste 
Cine e și de-unde este, 
Pleacă-n grabă ca să vadă 
Dacă e adevărat. 


Ca mulți lorzi de viță veche 
Din întunecatul Nord, 
Lordul John e-ntr-o ureche: 
Fluieră pe drum și cântă 

Și e cel dintâi la trântă. 

Şi-i voinic fără pereche 

Și e cel mai tare lord. 


A găsit în urmă satul; 
Pe țăran el l-a găsit 


Ocupat cu măturatul 

Curţii. Și, ochindu-l bine, 
Lordul drept spre dânsul vine 
Și descalică degrabă 

Făr-a zice „bun sosit“. 


Ș-apoi gata de luptare! 

- „Tu ești Willy Spucker?“ — „Eu. 
— „Spun că eşti grozav de tare 
De ţi-a mers cuvânt prin lume, 
Eu din Londra vin anume, 

Să ne punem la-ncercare. 

Trântă deci cu tine vreau!“ 


cc 


Willy Spucker se cruceşte, 
Simte palmele că-i ard, 
Leneş târnul și-l propteşte; 
Scuipă-n palme și se-ntinde 
Și pe lord de brâu îl prinde, 
Sus o dată-l răsucește 

Și-l azvârlă peste gard. 


— „O să stau acum cu tine 
Să mă lupt ... Mai vrei ceva? 
Auzi tu, cu ce gând vine!“ 
Lordul John privind cu jale 


Și tinându-se de şale: 
— „Să-mi azvârli, te rog, creștine, 
Și cel cal, să pot pleca!“ 


Moartea lui Fulger 


În goana roibului un sol, 

Cu frâu-n dinți și-n capul gol, 
Răsare, crește-n zări venind, 
Și zările de-abia-l cuprind, 
Şi-n urmă-i corbii croncănind 
Aleargă stol. 


El duce regelui răspuns 

Din tabără. Și ţine-ascuns 
Sub straiul picurând de ploi 
Pe cel mai bun dintre eroi 
Atâta semn de la război, 
Și-a fost de-ajuns! 


Pe Fulger mort! Pe-un mal străin 
L-a fulgerat un braţ hain! 
De-argint e alb frumosu-i port, 
Dar roș de sânge-i albul tort, 


Și pieptul gol al celui mort 
De lănci e plin. 


Sărmanul crai! Când l-a văzut 
Și, când de-abia l-a cunoscut, 
Cu vuiet s-a izbit un pas 

De spaimă-n lături și-a rămas 
Cu pumnii strânși, fără de glas, 
Ca un pierdut. 


Să-i moară Fulger? Poţi sfărma 
Și pe-un voinic ce cuteza 
Să-nalţe dreapta lui de fier 

Să prindă fulgerul din cer? 
Cum pier mișeii dacă pier 

Cei buni așa? 


Dar mâne va mai fi pământ? 

Mai fi-vor toate câte sânt! 

Când n-ai de-acum să mai privești 
Pe cel frumos, cum însuţi ești, 

De dragul cui să mai trăieşti, 

Tu soare sfânt? 


Dar doamna! Suflet pustiit! 


Cu părul alb și despletit 
Prin largi iatacuri alerga, 
Cu hohot lung ea blestema, 
Și tot palatul plin era 

De plâns cumplit. 


La stat şi umblet slabă ce-i! 
Topiţi sunt ochii viorei 
De-atâta vaiet nentrerupt, 

Și graiul stins și-obrazul supt 
Și tot vestmântul doamnei rupt 
De mâna ei! 


De dorul cui și de-al cui drag, 
Să-mi plângă sufletul pribeag, 
Întreagă noaptea nedormind, 

Ca s-aud roibii tropotind, 

Să sar din pat, s-alerg în prag, 
Să te cuprind! 


Nu-l dau din braţe nimănui! 
Închideţi-mă-n groapa lui 

Mă lași tu, Fulgere, să mor? 
Îţi lași părinţii-n plâns și dor? 
O, du-i cu tine, drag odor, 

O, du-i, o, du-i! 


Ah, mamă, tu! Ce slabă ești! 

N-ai glas de vifor, să jelești; 

N-ai mâini de fier, ca fier să frângi; 
N-ai mări de lacrămi, mări să plângi, 
Nu eşti de foc, la piept să-l strângi, 
Să-l încălzești! 


Și tu, cel spre bătăi aprins, 
Acum ești potolit și stins! 
N-auzi nici trâmbiţile-n văi, 
Nu vezi cum sar grăbiţi ai tăi 
Râdeai de moarte prin bătăi, 
Dar ea te-a-nvins. 


Pe piept, colac de grâu de-un an, 
Şi-n loc de galben buzdugan, 
Făclii de ceară ti-au făcut 

În dreapta cea fără temut, 

Şi-n mâna care poartă scut 

Ţi-au pus un ban. 


Cu făclioara, pe-unde treci, 
Dai zare negrilor poteci 

În noaptea negrului pustiu, 
Iar banu-i vamă peste râu. 
Merinde ai colac de grâu 


Pe-un drum de veci. 


Și-ntr-un coșciug de-argint te-au pus 
Deplin armat, ca-n ceruri sus 

Să fii întreg ce-ai fost mereu, 

Să tremure sub pasu-ţi greu 
Albastrul cer, la Dumnezeu 

Când vei fi dus. 


Miraţi și de răsuflet goi, 
Văzându-ţi chipul de război, 
Să steie îngerii-nlemnit; 

Și, orb de-al armelor sclipit, 
S-alerge soarele-napoi 

Spre răsărit!... 


Iar când a fost la-nmormântat, 
Toţi morţii parcă s-au sculat 
Să-și plângă pe ortacul lor, 
Așa era de mult popor 

Venit să plângă pe-un fecior 
De împărat! 


Și popi, şirag, cădelnițând 
Ceteau ectenii de comând 


Și clopote, și plâns, și vai, 
Ș-oștenii-n șir, și pas de cai, 
Și sfetnici, și feciori de crai, 
Și nat de rând. 


Și mă-sa, biata! Cum gemea 

Și blestema, și se izbea 

Să sară-n groapă: L-au închis 
Pe veci! Mi-a fost şi mie scris 
Să mă deștept plângând din vis, 
Din lumea mea! 


Ce urmă lasă șoimii-n zbor? 
Ce urmă, peștii-n apa lor? 

Să fii cât munţii de voinic, 
Ori cât un pumn să fii de mic, 
Cărarea mea și-a tuturor 

E tot nimic! 


Că tot ce ești şi tot ce poți, 
Părere-i tot dacă socoți 

De mori târziu ori mori curând, 
De mori sătul, ori mori flămând, 
Totuna e! Și rând pe rând 

Ne ducem toți! 


Eu vreau cu Fulger să rămân! 
Ah, Dumnezeu, nedrept stăpân, 
M-a dușmănit trăind mereu 
Și-a pizmuit norocul meu! 

E un păgân și Dumnezeu, 

E un păgân. 


De ce să cred în el de-acum? 

În faţa lui au toţi un drum, 

Ori buni, ori răi, tot un mormânt! 
Nu-i nimeni drac și nimeni sfânt! 
Credinţa-i val, iubirea vânt 

Și viaţa fum! 


Și-a fost minune ce spunea! 
Grăbit poporul cruci făcea 
De mila ei, și sta-ngrozit. 
Și-atunci un sfetnic a venit 
Şi-n fața doamnei s-a oprit, 
Privind la ea. 


Un sfânt de-al cărui chip te temi 
Abia te-aude când îl chemi: 
Bătrân ca vremea, stâlp rămas, 
Născut cu lumea într-un ceas, 

El parcă-i viul parastas 


Al altor vremi. 


Și sprijin pe toiag cătând 
Și-ncet cu mâna ridicând 
Sprâncenele, din rostu-i rar, 
Duios cuvintele răsar: 
Nepoată dragă! De-n zadar 
Te văd plângând. 


De cum te zbuciumi, tu te stingi 
Și inima din noi o frângi 

Ne doare c-a fost scris așa, 

Ne dori mai rău cu jalea ta: 
De-aceea, doamnă, te-am ruga 
Să nu mai plângi. 


Pe cer când soarele-i apus, 

De ce să plângi privind în sus? 
Mai bine ochii-n jos să-i pleci, 
Să vezi pământul pe-unde treci! 
El nu e mort! Trăiește-n veci, 

E numai dus. 


N-am cap și chip pe toţi să-i spui 
Și-aș spune tot ce știu, dar cui? 


Că de copil eu m-am luptat 
În rând cu Volbură-mpărat 
Și ştiu pe Crivăţ cel turbat 

Ca ţara lui. 


Ce oameni! Ce sunt cei de-acum! 
Și toţi s-au dus pe-același drum. 
Ei și-au plinit chemarea lor 

Și i-am văzut murind ușor; 

N-a fost nici unul plângător, 

Că viaţa-i fum. 


Zici fum? O, nu-i adevărat. 
Război e, de viteji purtat! 
Viaţa-i datorie grea 

Și lașii se-ngrozesc de ea 
Să aibă tot cei lași ar vrea 
Pe neluptat. 


De ce să-ntrebi viața ce-i? 

Așa se-ntreabă cei mișei. 

Cei buni n-au vreme de gândit 
La moarte și la tânguit, 

Căci plânsu-i de nebuni scornit 
Și de femei! 


Trăiește-ţi, doamnă, viaţa ta! 
Și-a morţii lege n-o căta! 

Sunt crai ce schimb-a lumii sorţi, 
Dar dacă mor, ce grijă porţi? 
Mai simte-n urmă cineva 

Că ei sunt morți? 


Dar știu un lucru mai pe sus 

De toate câte ţi le-am spus: 
Credinţa-n zilele de-apoi 

E singura tărie-n noi, 

Că multe-s tari cum credem noi 
Și mâine nu-s! 


Și-oricât de amărâţi să fim 
Nu-i bine să ne dezlipim 
De cel ce vieţile le-a dat! 
O fi viața chin răbdat, 

Dar una știu: ea ni s-a dat 
Ca s-o trăim! 


Ea n-a mai plâns, pierdut privea 
La sfetnic, lung, dar nu-l vedea 
Și n-a mai înţeles ce-a zis 

Și nu vedea cum au închis 
Sicriul alb era un vis 


Și ea-l trăia. 


Senini de plânset ochii ei, 
Vedea bărbaţi, vedea femei, 
Cu spaimă mută-n jur privea. 
Din mult nimic nu-nţelegea; 
Și să muncea să știe ce-i. 

Şi nu putea. 


I-a fulgerat deodată-n gând 
Să râdă, căci vedea plângând 
O lume-ntreagă-n rugăciuni. 
În faţa unei gropi s-aduni 
Atâta lume de nebuni! 

Să mori râzând... 


Și clopotele-n limba lor 
Plângeau cu glas tânguitor; 
Și-adânc, din bubuitul frânt 

Al bulgărilor de pământ, 
Vorbea un glas, un cântec sfânt 
Și nălţător: 


Nu cerceta aceste legi, 
Că ești nebun când le-nţelegi! 


Din codru rupi o rămurea, 
Ce-i pasă codrului de ea! 
Ce-i pasă unei lumi întregi 
De moartea mea! 


Un cântec barbar 


Voi laşi dătători de porunci, 
Mai râdeţi! Nevolnică turmă, 
Mai râdeţi, că-i râsul din urmă! 
S-apropie ziua! Şi-atunci 
Vedea-veţi, sălbateci barbari, 
Câmpiile voastre-necate 

De vuietul multor armate, 
Ca vuietul apelor mari - 
Veni-vom ca-n ziua de-apoi; 
Va plânge cu hohote zarea 
De cară, de cai, de strigarea 
Mulţimii pornite spre voi! 


Ieși-vor din negru pămînt, 

În zale de-argint cavalerii, 
Puternici ca grindina verii, 

Și roibii cu nările-n vant 

Vor trece-n sălbatec galop 
Spre Roma! Și miei vor fi leii, 


Fugi-vor de spaimă mișeii 
Cuprinşi de pornitul potop 

Spre Roma! Călcînd pe cohorţi 
Răzbi-ţi-vom colosul de-aproape 
Și nu va mai fi cine să-ngroape 
Mulțimea cea mare de morţi! 


Din Istru vom face pârâu, 
Să-l umpli, romane, cu sânge, 
Cu lacrimi pe care le-or plânge 
Nevestele neamului tău! 

Și nu vei putea să mai pui 

În șiruri înfrânta-ți armată, 
Și-om face să fie odată 

Toţi corbii și lupii sătui! 

Căci vultur să fii, un colos, 
Cu aripi de repezi furtune 

Și cuibul în cer de l-ai pune, 
De-acolo noi da-te-vom jos! 


Ce-i viu sfâşia-vom în dinţi; 
Aprinde-vom templele tale; 
Vom naște pustiul în cale; 
Vom face pe-ai voştri părinți 
S-ascundă trufașul lor chip 
În togă, plângând de rușine, 


I-om trece sub furci caudine, 
I-om pune cu fruntea-n nisip. 
Si fără de milă, călăi, 

În fașe strivi-vom poporul, 

Și mândri vom pune piciorul 
Pe gâtu-mpăraţilor tăi! 


Vom face cât cerul de nalt 
Mormanul cadavrelor crunte 
Și munte vom pune pe munte 
Și cerului da-vom asalt. 

Pe-al vostru Zalmoxe-pigmeu 
L-om prinde de barbă-nhăţându-l, 
Cu tronu-i cu tot răsturnându-l 
Din cer, căci acel Dumnezeu 
Ce lasă pe-al vostru pământ 

Să crească atâta urgie, 

Acela nu poate să fie 

Nici mare, nici tare, nici sfânt. 


Ah, dac-am putea măsura 
Pe cât ni-e de plină măsura, 
Vedea-vei ce multă ni-e ura, 
În ziua din urmă a ta! 

Că dacă voi toti ati muri 

De spaimele morţii nainte 


De-al nostru sosit, din morminte 
V-am scoate de-oriunde veţi fi! 
Și răzbunătoarelor sorți 

Le-am face cu palma dreptate, 
Căci feţele voastre le-am bate, 
Scuipându-ţi pe fiii tăi morţi! 


Gazel 


Picurii cu strop de strop 
Fac al mărilor potop— 


Zilnic câte-un spic adună 
Și-n curând tu ai un snop. 


Mergi încet și las” s-alerge 
Alţii cât or vrea-n galop. 


Fii stejar, să crești în lături, 
Nu înalt și slab, un plop. 


Nu uita trăind de corbul 
Și de vulpea lui Esop. 


Dacă ești cinstit, n-ai teamă 
De dușman, de-ar fi ciclop. 


Fă cât poţi, și las’ să râdă 
Cei ce sar viața-n hop. 


Iar de n-are scop viaţa, 
Fă să aibă clipa scop. 


Păstoriţa 


Umbre mari răsar pe cale, 
Ziua moare după culmi; 
De pe coastă, pe sub ulmi, 
Se scoboară mieii-n vale. 
Obosit și blând popor! 

Și cântând, pășește-agale 
O copilă-n urma lor. 


Noapte bună, soare sfânt, 
Până mâine! Noapte bună! 
Mâine iar vom fi-mpreună, 
Tu să râzi şi eu să cânt. 


Mâine până-n zori te scoală, 
Adă flori de-argint în poală 


Și le-așterne pe pământ! 


Și, murind, întinereşte 


Soarele de dragul ei, 

Și-o cunună de scântei 

El prin păr i le-mpletește: 
Mâine dacă n-oi veni. 
Păru-n apă ţi-l priveşte, 
Dor de mine de-ţi va fi! 


Şi-i va fi de soare dor! 
Mâine blonda păstoriţă, 
Despletind a ei cosiță 
Toată ziua la izvor, 

Va privi cu drag la plete 
Pline de-aur ce i-l dete 
Soarele ascuns sub nor. 


Jertfele împăcării 


În negura pădurii castelul îngrădit 

Cu șanțuri uriașe stă trist, mucigăit, 

Și numai câteodată în jurul său revine 

Mișcarea vieţii calde, când paveze quirine 

Răsar de după ziduri — de două ori pe an. 

Atunci legionarii colosului roman 

Ies grabnici ca furtuna și tari ca răzbunarea, 

Dar nu le simţi nici pasul, nici nu le-auzi 
strigarea, 

Se-mprăștie deodată și iar s-adună des 

Și pier în crâng. Se joacă ? Dar iată-i! Dânșii 
ies 

Mai mulţi! Erau o sută și-acum ei sunt o mie, 

Mai iuți și mai năvalnici, mai plini de vijelie. 

S-amestecă, s-aruncă popor peste popor ! 

Ies fulgere din suliți, dar sulițele mor 

Zdrobite de pieptarul puternicelor zale ; 

Ajung acum la piepturi, cu pumnii-și fac ei 
cale 


Prin șiruri teutone : nici ţipete de guri, 

Nici tropot nu s-aude ! Vezi numai izbituri 

De pumn, mișcare mută de braţ și de secure. 

Și-n muta zvârcolire, ei intră în pădure 

Așa-ncleştaţi : și codrii iau flacără acum. 

Și ei se luptă-n flăcări, s-azvârl, se-neacă-n 
fum, 

Iar brazii cad pe dânșii aprinşi, se prăbușeşte 

În capul lor tot codrul, dar nimeni nu 
gândește 

La fugă — două neamuri aprinse de un gând: 

Din doi protivnici unul să piară mai curând. 


De mult, de când e Tibull prefect peste 
cohorți 

E liniște. Stau moarte zăvoarele pe porți 

Și nu mai sar oștenii desculți din așternuturi 

Să piardă-n miezul nopţii puternicele scuturi. 

Păreau și teutonii de lupte-acum sătui, 

Căci Aripert trimese de mult solia lui 

La Tibull pentru pace. Și toate-au fost de bine 


De-atunci traiesc frățește oştirile vecine. 


—,„Când stai în pragul casei, e soarele în prag 


Când treci visând prin noaptea pădurilor de 
fag, 

Reverși lumina-n noaptea dumbrăvilor ca 
luna ; 

Oh, cât ești de frumoasă, tu nu pricepi, 
Hiltruna ! 

Când treci în zori pe colnic în albul tău 
veșmânt, 

Cu ochii mari și-albaștri, cu părul dat în vânt, 

Tu-n iernile vieței eş ti zi de primăvară ! 

Sălbatico ! Mă doare, când știu că ești 
barbară 

lubeşti pădurea numai; cu ochii tăi frumoși 

Tu vreai să-mbeţi, copilă, bărbaţii-ntunecoși 

Cu plete lungi pe umeri, cu bărbi ce te- 
nspăimântă 

Puternici ca mânia pe care ei o cântă 


Cu glasuri răgușite, când pleacă la război! 
De ce zâmbești ? Aruncă cununile de foi 

Și pune diademă pe fruntea ta senină ! 

Ce-ţi. pasă dac-ai noștri la alte legi se-nchină 


O, de-ai vedea tu Roma cu turnurile ei, 

Cu lume și lumină, cu roiuri de femei 
Frumoase ; și-ntre ele ca draga mea nici una, 
Ca fata cea frumoasă din codru, ca Hiltruna !" 
Ca un copil ce-ascultă povești cu sori apuși, 
Așa-l ascultă fata cu ochii mari și duși. 

Ea tremură și-n ochii lui Tibull lung priveste ; 
Ar vrea să zic-o vorbă, n-o zice și rosește, 

Ea simte că-i străină și neamul ei barbar ! 

Ah, ce frumoase vorbe din rostul lui răsar ; 

El e roman, e nobil, deprins la vitejie ! 

Nici un bărbat din neamul lui Aripert nu ştie 
Să-i spună ei cuvinte așa de dragi ca el. 

În urmă ea zâmbește : — „Ah, nu, că e mișel 
Un suflet când își uită pe-ai säi! Şi mă-nfioară 
De fulger să m-apropiu, căci fulgerul omoară 


O, lasă-mă !" și fuge prin desetul de fagi, 
Dar parcă-i vin alături cuvintele lui dragi. 


IV 


În zori de zi străjerul vestește pe-un străin. 

E Aripert, e domnul pădurilor. — „Eu vin 

Să te poftesc, romane, la zilele serbării !" 

Noi mâine-aprindem focul sub jertfele- 
mpăcării !" 

Și-a stat pe gânduri Tibull și n-a fost învoit !" 

— „Le rog pentru Hiltruna. Ea singur-a dorit 
1" 

Hiltruna cea frumoasä din codri ! Visätoarea ! 

— Aşteaptă-mă Ariperte! Găteşte-ți 
sărbătoarea !" 


„Nimic nu-i mai puternic în om ca 
slăbiciunea ! 

Și slab ce ești tu, Tibull, s-asculți de 
rugăciunea 

Femeilor ! Barbarii au rele gânduri, cred !" 

Dar nu-l ascultă Tibull ; și-a doua zi purced 

Din zori centurionii spre sihlele barbare, 

Ei și-au ascuns cuțite sub albele pieptare 

De za — puternici marturi ai apărării lor, 

De-ar vrea să-i năvălească sălbaticul popor — 

Şi-n codri ei lăsat-au, de-ar fi vro mișelie, 

Cu opt centurii Quintus pe-aproape să se ţie. 


VI 


Acolo fete blonde cu ochii de azur 

Cântau sinistre cânturi de luptă, și-mprejur 

Flăcăi înalți, sălbatici, jucau cu vuiet mare 

Războinicele jocuri a ginţilor barbare. 

Pe laviţe-aşternute cu albe piei de ied 

Bărbaţi stau în șiruri, iar cupele cu mied 

Oprite lung la gură trec vesele şi-ntruna, 

Din om în om. lar astăzi paharnic e Hiltruna, 

Copila cea frumoasă, că-i vechiul obicei 

Al neamului, paharul la zile mari să-l bei 

Turnat de cea mai dragă fecioară ce e-n casă. 

Tibull în fruntea mesei, și-ai săi pe lângă 
masă, 

Cu Aripert, aleargă cu ochii însoţind 

Mișcările de fulger a celor ce se prind 

Mereu mai mulți la horă — sălbatic este jocul 

Și tot mai mult Hiltruna cu mied hrănește 
focul. 


VII 


—,„E cald aici, romane ; afara-i cer senin" — 
Afară miedul curge mai vesel și mai plin 

În cupele făcute din coarne-ncăpătoare 

De bou ; aici sub codru, pe pajiștea cu soare, 
Se prind la joc neveste : de ochii lor frumoși 
De două ori se-mbată bărbaţii-ntunecoși 

Ai codrilor. E vuiet, e chiot și strigare. 

Și hora lor se-ntinde sălbatică și mare. 


VIII 


Deodată cântul tace. Ca scoase din pământ 

Răsar pumnale-n mâna barbarilor. Un vânt 

Când trece prin frunzișul tomnatic al pădurii 

Asemeni e suflării sălbatice a gurii 

Acestui mult amestec de oameni, cari grăbiţi 

Se apără și-atacă, de jocuri obosiţi 

Și beţi de vin — mulţime de vulturi la o 
pradă 

Puţină — se-ncleștează și zece cad grămadă 

Pe-un singur om al Romei, se sfâşie mușcând 

Cu dinţii, se sugrumă, și-n sângele curgând 

Șiroaie mari înoată zburaţi dintr-o izbire 

Și ochi și dinţi şi creieri. — 

La-ntâia lor pornire 

Spre Tibull vin o sută. Hiltruna vine drep 

Spre ei și îl cuprinde puternic peste piept 

Cu braţele-amândouă. — „lubite, nu te teme, 

Te apără Hiltruna !" Și strâns de fată gerne 

Puternicul, s-azvârle, căci e ţinut pe loc 


Și mâinile-i sunt prinse de fată. — „Ai noroc 

Să mori la mine-n braţe ! Vezi, fruntea-mi e 
senină, 

Ce-ţi pasă dac-ai noștri la alte legi se-nchină 

El vrea să se desprindă și urlă, e turbat. 

— „Ah, până când toporul nu-l văd adânc 
intrat 

În pieptul tău de fiară, eu nu te las, romane ! 

Lovit se simte Tibull de multe buzdugane 

Și sângele-i țâşneşte din calde tăieturi: 

Atunci cu nebunia supremei izbituri 

Se scutură, de fată abia se mântuieşte ; 

El prinde pe Hiltruna de mijloc şi-o izbeşte 

De-un brad — ea cade moartă cu blondul cap 
zdrobit, 

Și cade-apoi și dânsul de rane-acoperit, 

Nedând măcar cu pumnul un semn de 
apărare, 

Dar a putut să geamă din ultima suflare 

Un semn știut de bucium. 


Și semnul a intrat 

Prin codri ca un țipăt, și codrii s-au mișcat. 
Atunci cu pas de vifor din negura pădurii 
Năvalnic iese Quintus cu cele opt centurii 


A fost o luptă scurtă ; tot pumnul un omor. 

Dar gloatele barbare cu Aripert al lor 

Primeau puteri întruna din gloate sositoare. 

Atât de slabă-n număr, puterea oștitoare 

A Romei în clipita dintâi a atacat, 

Și ea mergea-nainte ; izbit-apoi a stat, 

Pe loc strângându-și şirul. În urmă șovăieşte, 

Se apără, se-ndeasă, dar fierul o rărește, 

Şi-n zid, format din piepturi, puterea-şi face 
porți, 

Încet-încet, romanii, ducând pe-ai lor ce-i 
morți 

La mijloc, intră-n codri și iau acum cărarea 

Spre șanțuri. Și din urmă, din faţă răzbunarea 

Barbarilor izbește pe cei puţini, mai des, 

Mai tare. Şi din codrii barbarilor când ies, 

Se văd o mână mică romanii, plini de rane, 

Se târâie pe șesul castelelor romane 

Goniţi mereu. O sută, optzeci au mai rămas 


Și mai rămân dintr-înșii la fiecare pas 

Pe câmpi oșteni de-ai Romei. Câmpia geme 
cruntă, 

Ei se retrag întruna, și viforul înfruntă, 

Și morți de jumătate, ciuntiţi îngrozitor, 

Ajung în faptul serii în sanţurile lor. 


Prahova 


Din pământ, din locuinţa 
Mamei tale, ieși zâmbind, 
Prahova! Și stai mirată 

Și te tremură dorința 

Să vezi lumea cu lumină! 
Inima de plâns ţi-e plină; 
Ochii tăi spre soare cată 

Și-ai tăi ochi mai vii s-aprind. 
În pământ cât e de rece 

Şi-n pământ nu vezi nimic 


Nu te mai întoarce-acasă! 
Eu pe drum te voi petrece 
Cu poveşti şi cu poveţe, 
Voi cânta a ta frumseţe! 
Lasă lumea ta, o lasă, 

Tu frumoasă, eu voinic! 


Vino-ncet pe-aici, iubită! 
Adă mâna, să nu cazi 
Peste pietrele din cale! 
Tu tresari de fericită 
Și-mbătată de viaţă; 
Soarele-ţi răsare-n față 
Haid-acum fugind la vale 
Printre șoptitorii brazi. 


Ce frumos se-mbracă dealul 
Cu flori roșii pe-unde treci! 

Îţi întâmpină sosirea 

Munţii ce despart Ardealul, 
Codrii vechi și plini de noapte, 
Luncile cu mii de șoapte. 

Râzi cu hohot la privirea 
Neguroșilor Buceci? 


Uite-acum cât eşti de mare, 
Uite ce frumoasă eşti! 

Tu, sălbatico-ntre fete, 

Iată sate-acum în zare, 
Prahova, să fii cuminte! 
Ţine cumpăt la cuvinte, 
Stăi și pune-ţi flori în plete, 
Mai frumos să te gătești. 


Potriveşte-ți părul bine; 
Strânge mijlocelul tău, 
Pieptul plin ca să-ţi răsară! 
S-or uita flăcăi la tine, 

Și copile tinerele: 

Să vorbești frumos cu ele, 
Să nu-ţi scoată vorbă-n țară 
Că tu eşti crescută rău! 


Iată satul! E Azuga. 

Tu auzi acum întâi 

Dulce vuiet de vioară 
Haid,-iubito, haid cu fuga, 
Să jucăm și noi chindia! 
Cum te-aprinde veselia 

Și cum joci tu de ușoară, 
Și-ai voi să tot rămâi! 


Dar te mână-n lume dorul 

Să vezi lumea! Și tu fugi 

Și te pierzi visând cu gândul. 
Veselă-ți mlădii trupșorul 

Și la brâu pui flori de viţă, 
Flori de crâng pui în cosiță 

Și pe-alesul tău visându-l 
Treci prin văi, cu blânde rugi. 


Dar auzi! E plin pământul 
De răsunete! Pe loc 

Un balaur cât un munte 
Vine-nfiorat ca vântul 

Cu o sută de picioare 


Cu mugiri șuierătoare, 

Şi-i c-un ochi de foc în frunte 
Și pe nări el varsă foc! 
Prahova năvalnic sare, 
Neștiind aceasta ce-i. 
Pletele-i rămân răzlețe, 
Ochii plini de spaimă-i are 
Și cu pieptul gol s-aruncă 
Peste liniștita luncă 

Părul ei sunt valuri creţe, 
Spuma albă-i pieptul ei! 


Te-ai speriat, frumoasă fată, 
Galbenă ce te-ai făcut! 

A fost tren, n-a fost balaur! 
Plângi acum și, rușinată, 
Pieptul plin, vădita taină, 
Ţi-l ascunzi sub larga haină 
Și dai părului de aur 

Tot repaosul pierdut. 


Dar tu uiţi curând! Şi iară 
Salţi pe netedele lunci, 

Și cu râsuri repetate, 
Veselă din cale-afară, 

Iai câmpiile de-a latul, 

Și când vezi deoparte satul 
Baţi în palme și pe spate 
Capul gingaș ţi-l arunci. 


Iat-o! Pe sub râpi înalte, 

Ea cu hohote adânci 

Fuge, parcă-i urmărită; 
Strânge pieptul să nu-i salte 
Și pe după stânci dispare 

Și târziu, departe-n zare, 
Leneşă și obosită, 

Iese iar de după stânci. 


Câteodată, mânioasă, 
Spumegând la cotituri, 

Te azvârli vuind la vale 
Dar așa eşti mai frumoasă! 
Ochii negri ţi-i întuneci; 

Și sălbatică aluneci; 

De-al tău vuiet gem în cale 
Luniștitele păduri. 


Stai! Tu simţi un tremur rece! 
Caraimanul, până-n nori, 

Stă pândind în cap să-ţi cadă 
Pe sub el dacă vei trece! 
Uite, parcă-l mișcă vântul! 
Să ne-ajute Domnul sfântul! 
Uite-acum, să nu ne vadă 
Am scăpat! dar ce fiori! 

Dar de ce-ţi astâmperi pasul? 
Prahova, de ce te miri? 

De ce vezi, îți moare mintea 
Și-ţi întinereşte glasul 

Iată, vilele răzlețe 

Cu ciudate turnulețe! 

Tu te-nchini pe dinaintea 
Învechitei mânăstiri. 


Vezi castelul în lumină; 

Brazi trăsniţi pe dânsul cad. 

Și sub codru, visătoare, 
Trece-n gânduri o regină 
Palidă e Carmen Sylva! 

Al ei nume pomeni-l-va 
Codru-n veci, c-a fost sub soare 
Doamna codrilor de brad. 


Să plecăm, frumoasă fată, 
Să plecăm, că zăbovim! 
Iată, Prahoviţa-n vale, 

Ca şi tine-o alintată, 
Pribegind cu doru-i volnic! 
Iată. Câmpina pe colnic, 
Și Doftana-ţi iese-n cale 

Și noi tot călătorim. 


Și-acum trenul când mai vine 
Nu te temi! Cu el în pas 

Fugi alături, salți nebună, 
Râzi de el, și el de tine! 

El ușor și tu ușoară 

Dar el zboară, zboară, zboară, 
Și prin văi departe sună 
Batjocoritoru-i glas. 


Dar ce ai, frumoasă fată, 
De ce-ţi bate pieptul des? 
Prahova, după movilă 
Pentru ce te-oprești mirată 


Și pleci ochii? Colo-n zare 
Un flăcău frumos răsare, 
E Teleajenul, copilă, 


Simţi că este-al tău ales. 


Semne el cu mâna-ţi face; 
Tu roșești râzând mereu, 
Și râzând te-neacă plânsul. 
Prahova, te las în pace! 
Nu mai ceri a mea-nsoţire, 
Te-am adus până la mire: 
Mână-n mână tu cu dânsul 
Să plecați cu Dumnezeu! 


La pârâu 


Venea pe deal, voios cântând 
Flăcăul; 

Pe-un umărcoasa legănând, 

Venea fără nici un gând 
Flăcăul; 

Dar iată-n drum îl află râul, 

În drum, în drum, dar ce-i în drum? 
Pârâul; 

Așa de lat și chiar acum! 


Dincolo câmp și lan și flori, 
Ei, cată! 
Și doine și secerători; 
Pârâu-i lat, și să nu mori? 
Ei, cată! 
Şi-n grâu, ei, bată-mi-l să-l bată! 
În grâu, în grâu? Dar ce-i în grâu? 
O fată - 
Inoată-n spice până-n brâu. 


16 


„Să n-ai, Catrino, zi de rău 
Ea tace. 

„Ei, iacă naiba de pârău, 

Mi-l puse focu-n drumul tău!“ 
Ea tace. 

Deloc o vorbă! Sa preface. 

Deloc, deloc, de ce deloc? 
Că-i place 

Și vrea de el să-și bată joc. 


„Ai, fă, copii acasă mulţi? 
Ei, iaca! 

Nu vii, urâto, nu m-asculţi? 

De dragul tău să mă desculți? 
Ei, iaca! 

Mai bine plec!“ Și dânsul pleacă. 

Dar ea? Dar ea? Ce-şi zice ea? 
Să treacă! 

Să facă-n urmă cum o vrea! 


Văzându-l, însă, c-a plecat, 

Ea-și pune 
Deoparte snopul: -„M-ai chemat?“ 
El mâna peste ochi mirat 

Și-o pune. 


16 


-„Să-ți spun ceva! Cuvinte bune 

-„Să spui, să spui! dar ce să spui? 
Ei, spune! 

Dar iute, vezi, că vreme nu-i!“ 

-„Haid', treci pârâul! Ce te-ntreci, 
Catrino!“ 

-„Nu vreau, auzi! De ce nu pleci?“ 

-„Dar nu-i cat Oltul, poți să-l treci 
Catrino!“ 

-„Vecine, nu!“ -„Ba da, vecino! 

Nu vreai? Nu vreai? De ce nu vreai? 
Haid' vino! 

De-atunci și peste mări treceai.“ 


„Ei, iaca, viu! Dar de nu-mi spui 
Vro veste, 

Zi bună între noi de-azi nu-i!“ 

Știa doar fata felul lui! 
Vro veste, 

De unde-o iei, dacă nu este? 

Apoi, apoi? Ce-a fost apoi? 
Poveste - 

Tot eu să spun? Ghiciţi și voi. 


Fresco-ritornele 


1 

Viaţa mea de mult s-a stins și-am îngropat-o. 
Sunt beat de cad în gropi, și-a cui e vina ? 

A obrăjorilor cei cu gropiţi, șireato ! 


2 

Ea sta, cu sânul plin de pere, la fântână — 

Și ea mi-a dat s-aleg pe plac din sân o pară. 
Și m-am trezit că-mi dă deodată peste mână ! 


3 

Pe punte-am sărutat mai ieri o fată, 
Și-acum au dat sătenii jalbă la prefectul, 
Că fetele stau cârd pe punte ziua toată ! 


4 
Psaltirea popii o sărut, dar aș lăsa-o, 
Sărut şi mâna preotesei, și-aș lăsa-o, 


Pe fata popii n-o sărut, şi-aș săruta-o! 


5 

Cu ochi frumoși, cu piept rotund, așa zglobie, 
Tu, Doamne, ai făcut-o numai ca să mintă 

Și numai ca să-mi faci necazuri mie ! 


6 

Pendru drăguţe ne-am certat vro trei la coasă, 

Din ceartă m-am ales cu părul smuls și mâna 
ruptă, 

Da-ncalte a rămas că-a mea e mai frumoasă ! 


7 

Cu șorțu-n brâu, cu mâna-n șold, ea, cea 
șireată, 

Stă-n drum, anume ca s-o văd, să-mi facă-n 
ciudă — 

De-ar fi ce-ar fi, tu azi nu-mi scapi nesărutată 


8 
Ii plac poveştile, încet și la ureche, 
Și ce-i spui nou ! Dac-o sărut fără poveste, 


E veșnic nouă pentru noi povestea veche. 


9 

Ei, vezi cum ești ! În prag la noi te-am prins 
de mână, 

Și-am vrut să te cuprind, și pentru-atâta lucru 

Ai plâns și n-ai venit la noi o săptămână ! 


10 

De când eram noi mici, mi-ai fost ca soră, 

Și prietenă mi-ai fost de când ești fată mare, 
Iar mama vrea d-acum să-i fi, drăguță, noră ! 


11 

Eu am de mult scriptura mea și-mi țin 
scriptura : 

Gurița fetelor cu sărutări s-astupă, 

Băieţilor eu le astup cu pumnul gura ! 


12 

Vorbim răstit şi ne-ngânăm răspunsul, 
Şi-n sat cred toţi că asta-i vrajbă veche, 
Iar seara noi ne sarutăm pe-ascunsul ! 


13 


Ușor te nalți, când te-ai deprins să birui greul 

Cei răi mă-njură ! Nu știu ei ce știu copiii ? 

Pe cât smâncești, pe-atât de sus se nalta 
zmeul 


14 

Ea râde-n plânsul meu ! Dar ea atâta știe ! 

Eu știu : Mi-e dragă, și n-aş vrea să-mi fie 
dragă, 

Dar dragă dacă nu mi-ar fi, aș vrea să-mi fie ! 


15 

Ieri ne-am certat! Și mi-e necaz că uit prea 
iute — 

Azi, după ce m-a sărutat, mi-am dat de seamă 

Că ieri jurai să nu-l mai las să mă sărute ! 


16 

E galben soarele sub nor, și-i galben lanul 
Prin care treci tu, cea cu galbene cosiţe — 
Ştii tu de ce-am îngălbenit și eu sărmanul ? 


17 
Mai sfântă-i dragostea decât orice psaltire — 
Când ai drăguță, ești cu ea mai sfânt în 


cârciumă 
Decât fără de ea pe prag de mănăstire ! 


18 

Eu om cu minte n-am văzut, să nu sfârșească 
Nebun, când a iubit, dar drept e și aceea 

Că om cu minte n-am văzut să nu iubească ! 


19 

Eu am drăguţe multe-n sat, dar nici o fată 
N-a zis că-i bine s-o sărut şi să-i ţin drumul, 
Dar nici că-i bine când o las nesărutată. 


Vara 


Priveam fără de ţintă-n sus 
Într-o sălbatică splendoare 
Vedeam Ceahlăul la apus, 
Departe-n zări albastre dus, 
Un uriaș cu fruntea-n soare, 
De pază ţării noastre pus. 

Și ca o taină călătoare, 

Un nor cu muntele vecin 
Plutea-ntr-acest imens senin 
Și n-avea aripi să mai zboare! 
Și tot văzduhul era plin 

De cântece ciripitoare. 


Privirile de farmec bete 

Mi le-am întors către pământ 
Iar spicele jucau în vânt, 

Ca-n horă dup-un vesel cânt 
Copilele cu blonde plete, 

Când saltă largul lor vestmânt. 


În lan erau feciori şi fete, 

Și ei cântau o doină-n cor. 
Juca viaţa-n ochii lor 

Și vântul le juca prin plete. 
Miei albi fugeau către izvor 
Și grauri suri zburau în cete. 


Cât de frumoasă te-ai gătit, 
Naturo, tu! Ca o virgină 

Cu umblet drag, cu chip iubit! 
Aș vrea să plâng de fericit, 

Că simt suflarea ta divină, 

Că pot să văd ce-ai plăsmuit! 
Mi-e inima de lacrimi plină, 
Că-n ea s-au îngropat mereu 
Ai mei, și-o să mă-ngrop şi eu! 
O mare e, dar mare lină 
Natură, în mormântul meu, 

E totul cald, că e lumină! 


Nedumerire 


Cât de rău eşti, Doamne, Doamne! 
Tu mă-ntrebi grăbit şi-aprins, 
Dacă te-am iubit vreodată? 

Ce-i cu tine? Ce te-a prins? 

Dac-aș şti, eu ţi-aș răspunde; 

Cum să știu, că n-am de unde! 

Eu la asta niciodată 

N-am gândit cu dinadins. 


Tu mă ştii. Eu râd într-una, 
Numai de glumit mă tiu - 

Ei, dar când mă-ntrebi de-acestea 
Parc-aș vrea să nu mai fiu! 
Lumea de dureri e plină, 

Calea vieții mi-e străină; 

Tot așa-mi vorbește mama, 

Iar eu, biata, ce să știu? 


Eu cu drag te văd la horă, 
Ochii tăi și toate-mi plac; 
Orice-mi zici tu, nu mă supăr, 
Și cu orice faci, mă-mpac. 
Dar să stăm târziu în noapte 
Tăinuind iubirea-n șoapte 

Şi să te sărut — ei, asta! 
N-am putere să o fac! 


Nu mi-am dat anume seama 
Niciodată, viaţa ce-i! 

De-mi zici «dragă», râd cu hohot, 
Ascunzând obrajii mei. 

Tu te superi dintr-o dată, 

Mă faci proastă și-ngâmfată, 
M-ameninţi, c-o rupi cu mine - 
Rău ce eşti! și multe vrei! 


O, de m-ai lăsa vreodată, 
De-ai fugi și m-ai lăsa, 

Din grădina maicii tale 

Eu o floare mi-aș fura 

Și-aş purta-o-n sân, o cruce! 
Când s-ar veștezi, m-aș duce 
Să te fur apoi pe tine; 
Nimănui nu te-aș mai da! 


Mai așteaptă! Cui dai biruri, 
Dac-aștepţi ce ţi-e iubit? 

Să zic da, nu-mi vine bine 
Până când nu m-am gândit; 
Să zic nu? Aș zice toate, 
Numai asta nu se poate; 
Parc-aș plânge viaţa toată 
Dac-aș ști, că te-am mâhnit. 


Ei, acum ghicește singur 

De te am eu drag ori nu? 
Să mi-o spui de altă dată, 
C-aș roși, să-mi spui acu - 
Cumpănește bine toate, 
Până mâine te socoate; 

Și de vei ghici, tu-mi spune, 
Şi voi zice cum zici tu! 


Politică 


— Domnule, mai trebuie materie, îmi zice 
tipograful. 

— Multă? 

— Multă. 

- Bine, așteaptă. 

Poftim - zic eu în gându-mi - poftim de scrie 
mofturi fără inspiraţie. A! de ce n-am avut 
bunul gând să scoatem un ziar politic grav, în 
loc de Moftul ăsta! Ce abundentă materie! Ce 
comodă viaţă! și ce onoare! Ce satisfacţie 
morală! Un redactor grav, al unei gazete grave - 
asta este o situaţie socială înaltă... Dar niște 
moftangii! 

Da, dar avem satisfacția că... 

- Domnule, mă-ntrerupe zeţarul, să mai 
aştept? 

- Da, să mai aștepți, și dacă asta te osteneşte 
prea mult, fii bun și dă-mi o idee, o inspiraţie... 
Ce rubrică lipsește? 


— „Politica”. 

- „Politica"? așteaptă... Mă execut la 
moment! 

Și încep să scriu și dau filă cu filă pe 
nerăsuflate acestui monstru de zețar, care se 
hrăneşte cu manuscris... Brrr! murdară hrană! 

Legea maximului 

Destul! 

Națiunea este sătulă de turpitudinile, 
mișeliile, jaful, corupţiunea, infamia, trădarea 
intereselor ei celor mai sacre, de cruzimea, 
cinismul, sfruntarea, ticăloşia și scârba acestui 
regim poreclit conservator, regim vitreg şi 
căzut, corupt și corupător, infam și infamant. 
Națiunea e sătulă: Destul! 

Ce vor oamenii-strigoi, ieşiţi din tenebrele 
reacţiunii la lumina zilei? Ce vor aceste fantome 
plămădite din rachiu, spirt, basamac, ciomag, 
chinoros și sânge? 

Vor oare să arunce ţara pe calea desperării, 
pe calea deznădejdii, pe calea exasperării, pe 
calea celor mai extreme mijloace de rezistență? 
O vor aceasta? să ne spună. 

Până atunci le zicem încă o dată: destul - 
Națiunea este sătulă de faptele voastre! 

- Dar bine, domnule - zice zeţarul, venind cu 
corectura - ăsta este un articol de opoziţie, și mi 
se pare că Moftul nu e ziar opozant; aţi făcut 
poate greșală. 

- Tovarășe - răspund eu ca un adevărat 
socialist - ai dreptate; am făcut o greșală pe care 
trebuie s-o repar. Mergi și culege și aceasta: 

Legea maximului 

Domnii colectiviști sunt incorijibili și 
imposibili. 

După ce Națiunea, sătulă de turpitudinile, 
mișeliile, jaful, corupţiunea, infamia, trădarea 
intereselor ei celor mai sacre, de cruzimea, 
cinismul, sfruntarea, ticăloşia și scârba acelui 
regim poreclit colectivist, regim vitreg și căzut, 
corupt și corupător, infam și infamant, după ce 
Națiunea sătulă le-a strigat destul! ce mai vor 
oamenii ieşiţi din tenebrele demagogiei la 
lumina zilii? Ce vor aceste fantome plămădite 
din rachiu, spirt, basamac, ciomag, tibișir și 
sânge? 

Vor oare să împingă pe guvern la măsuri 
desperate, deznădăjduite, exasperate, pe calea 
celor mai extreme măsuri pentru apărarea 
ordinii? O vor aceasta? să ne-o spună. 

Până atunci, le zicem încă o dată, destul... 


Națiunea este sătulă de frazele voastre! 

— Domnule, mai trebuie materie. 

— Să se usuce cerneala aceluia ce a pronunțat 
aceste cuvinte! Mai trebuie! mai trebuie! strig 
eu exasperat. Dar crezi tu, tovarășe, că mintea 
mea este o fântână nesecată? Ţi-am dat două 
articole de fond, de vederi și de forme așa de 
deosibite, și tot ţi se pare că nu-i de ajuns!... Cât 
mai trebuie? 

— O bucată mică. 

— Așteaptă: 

Legea maximului 

Întrebăm pi Lascar Catargi, racul din 
Menajeria regală, pănă cănd cu enfamiile? Pănă 
cănd, călcănd peste cuvântul de onoare ce m-a 
tradat când mi l-o spus în ședința solemnă pi 
care s-o giurat la leşi cu opoziţia unită, care 
guvernul o fost combătut din cauza enfamiilor, 
că Shylockul încoronat, papistașul catolic 
împreună cunepoțelul seu nu vor mai capata 
nouă domenii, sau daca o minţit atunci, să vină 
să ne spună acuma ca să știe publicul, să știe 
țara cu ce ramolit bătrân avem a face! 

Voi stigmatiza... 

- E destul atâta, mă-ntrerupe zețarul. 
— Crez şi eu! numai eu știu cât am muncit. 


Un basm 


"Va veni să vă cuprindă 

Un flăcău cu negre plete 

Și frumos cum nimeni nu-i; 
Voi fugiţi să nu vă prindă! 
Ușa s-o-ncuiați la tindă, 
Că, de vă sărută, fete, 

Veţi muri de dragul lui!" 


Și-a venit flăcăul, cică, 

Un voinic cum altul nu e! 

Și trei fete de-mpărat 
Grabnic s-au ascuns de frică, 
Numai fata cea mai mică 
N-a putut grăbit să-ncuie, 
Și-a rămas la sărutat. 


De-a murit, eu nu țiu minte. 
Acest basm mi-l spuse mama 


Adormindu-mă, de mult! 

Și-i mult basm de-aci-nainte, 
Și-am uitat a lui cuvinte! 

Ah, de-aţi ști să-mi daţi voi seama, 
Cum aș vrea să-l mai ascult! 


Vreau să ştiu, să ştiu sfîrșitul! 
A murit copila? Vine 

Iar flăcăul de-a plecat? 
Spuneţi cum e isprăvitul? 
Ah, eu nu-nţeleg iubitul— 

Şi s-a repetat cu mine 
Basmul fetei de-mpărat! 


Spinul 


Stătea frumoasa pe-un răzor; 
Voinicul lângă ea devale, 

Să-i scoată spinul din picior 

Și ea plângea: Un spin în cale! 
De ce tot râzi? Ah, cum mă dor 
Aceste râsete-ale tale! 


Ea are flori de crâng la sân, 
Și-n păr un trandafir sălbatic, 
Și părul ei de rouă-i plin. 


Ei, las să râd! Tu ai cules 

Trei fragi, venind peste coline, 

Și vezi cu ce mi te-ai ales! 

Trei fragi? Și-atât e doară bine! 
Căci n-am putut în deal să ies; 

Trei fragi de-ar fi, sunt pentru tine! 


Cu ochii-nchiși și strânși de tot, 
Ea de dureri izbea piciorul: 
Ah, lasă-mă, că nu mai pot! 


Fricoasă ești! Da! Te-aş vedea! 
Fricoasă, eu? Așa e frica? 

N-ai milă de durerea mea! 

Nu-ţi pasă! Da! Ca de nimica! 
Ba-mi pasă mult, că eu n-aș vrea 
Să-mi fie șchioapă nevestica! 


Ea-şi potriveşte floarea-n păr, 
Şi-i înfloresc zâmbind obrajii 
Cei albi ca florile de măr. 


Să fiu chiar șchioapă, ce-i apoi? 
Că ce ţi-e drag, tot drag rămâne! 
Eu nu zic ba! Dar uite, joi 

Ni-e nunta, dragă, e ca mâine 
Tu cum să joci? Sărac de noi! 

Să stai la masă-ntre bătrâne. 


Ea-şi ține braţul stâng pe piept 
Și-ncetișor dezmiardă fruntea 
Flăcăului cu braţul drept. 


Eu ţie vreau să-ţi fiu pe plac; 

Şi n-o să joc, şi ce-i cu asta? 
Așa-i! Dar eu? Eu ce mă fac? 

La nuntă-mi, bată-o năpasta, 

Să nu joc eu? De-aș ști că zac, 

La nuntă vreau să-mi joc nevasta! 


Ea râde-acum! Nebun ce ești! 
Flăcăul grabnic să ridică: 
Ei, iacă spinul! Ce-mi plătești? 


Vrei plată? Uite, ai trei fragi, 

Și din cosiță-ţi dau bujorii... 

Și toată frunza de pe fagi! 

De dor de fragi să plâng feciorii? 
De flori dă-mi ochii tăi cei dragi 
Și pentru fragi dă-mi obrăjorii! 


Și ea-l lovește-ncetișor, 
Zâmbind, cu palma peste gură. 
Eu ştiu! Să ceri așa-i ușor! 


Dar las acum! E joi aici 
Și nimeni, așteptând, nu moare! 
Mă porţi ca pe copiii mici! 


Dar joi, să știi! Trei fragi și-o floare! 
Şi joi tu n-ai ce să mai zici, 
Că pentru multe-mi ești datoare! 


Cântece 


XXXI 


Mama zice din Scriptură: 
Dacă doi prieteni ai, 
Vrând să dai a ta avere 
Unuia, cărui s-o dai? 
Unul tace, altul cere; 
Cest din urmă-i prefăcut 
Dă-o dar cui n-a cerut! 


Eu explic cuvântul mamei: 
Mamă, eu te-am priceput! 
Tu-mi ești dragă, tu și-o fată! 
Tu-mi tot ceri să te sărut, 

Ea nu-mi cere niciodată. 

Și, după scriptura ta, 

Ghici, pe cine-aș săruta? 


XXXIV 


Era în noaptea Învierii, 
Îngenuncheatului popor 
I se cânta legenda sfântă 
A marelui Mântuitor. 


Nepăsător eu stam de-alături 
Privind modernii cărturari 

O copiliță-ngenuncheată 

Mă tot privea cu ochii mari. 


Văzând că singur în picioare 
Aşa nepăsător rămân, 

Mi-a zis naiv și cu mustrare: 
Da ce? matale ești păgân? 


A fost un fulger mititica 
Și în genunchi eu am căzut 
Ca un fricos în fața morții; 


Şi-n clipa asta am crezut! 


XXXVII 


Când vii, la pălărie port 

Şi eu o floare; 

Când îmi zâmbești, în pieptu-mi mort 
Răsare soare; 

Neliniștit când te aştept, 

Ah, cum mă doare; 

Și când nu vii, simțesc în piept 

Că viaţa-mi moare! 


XLII 


Pe Bistriţa, cântând 

O tânără fecioară, 

În vânt având vestmântul 
Și-n păr vuindu-i vântul, 
Cu pluta ei ușoară 
Trecea-n amurgul zilei 
Pe Bistriţa cântând. 


Închise între stânci, 
Sălbaticele ape 
Gemeau ca-n agonie, 
Albastre de mânie, 
Izbindu-se să scape 
Cu vuiet şi cu vaiet 
Închise între stânci. 


La cârma plutei sta 
Copila zâmbitoare: 


Mireasă-i astă fată 

Cu moartea cununată, 
Şi-n stingerea de soare 
Părea un chip din basmuri 
La cârma plutei sta! 


Privind în urma ei, 
Vedeam cum dânsa trece 
Râzând pe lângă stâncă 
De nu venea adâncă 

Din ceruri noaptea rece, 
Și-acum aș fi acolo 
Privind în urma ei! 


XLIV 


Tu, ulciorule de lut, 

Am avut aceeași soarte 
Amândoi dintru-nceput 

Eu din tine m-am născut 
Și de-a pururi după moarte 


Iar vom fi același lut! 

Astăzi plâng și te sărut, 
Că-mi ești singurul meu bine 
Și ești lut și tu ca mine. 

Din etern am fost un lut, 
Dar o soartă-ntâmplătoare 
Te-a făcut ulcior pe tine: 

Om pe mine m-a făcut; 

Ah, întors era mai bine! 


XLV 


Toamna târziu, 

În noaptea cu lună, 
Cum vâjâie codru 
Și geme, și sună! 
Din nordul cu neguri 
Un vuiet răsare, 

Şi vine, şi creşte 
Mai uite, mai tare: 
Iar codrul aude, 
Puternicul rege 
Aude prin noapte 
Și bine-nţelege 

Al oștilor vuiet 

Din norduri pornite 
El vrea să răscoale 
Puteri obosite 
Și-njură și urlă, 
Că-și simte pierirea. 
Și galben se face, 


Nu poate s-adoarmă, 
Nu-și află nici pace, 
Și tremură codru 

Cu inima ruptă 

De spaimă, se zbate, 
Cu vântul se luptă, 
Pocnește și sună 
Și-şi urlă durerea, 
Căci vântul îl prinde 
Și-l strânge de mijloc, 
Topindu-i puterea! 
Și codrul se-ndoaie; 
Și-l biruie vântul, 
Râzând, îl sugrumă 
Şi-i rupe vestmântul, 
Și părul i-l smulge 
Și-n văi îl aruncă. 
Un țipăt răsare 

Pe deal și pe luncă: 
Grăbitele păsări 

Cu vuiet aleargă 

Și norii vin stoluri 
Pe-ntinderea largă, 
De spaimă s-ascunde 
Pârâul sub gheaţă 

Și regele codru, 


Din ultima viață, 
Suspină văzându-și 
Pustiul, și geme, 

Și cade pe spate, 

Și moare cu fruntea 
Pe pieptul naturii, 
Și moare natura 

De jalea pădurii 

În toamnă târziu! 


Pe Bistriţa 

Pe Bistriţa, cântând 

O tânără fecioară, 

În vânt având vestmântul 
Și-n păr vuindu-i vântul, 
Cu pluta ei ușoară 
Trecea-n amurgul zilei — 
Pe Bistriţa cântând. 


Închise între stânci 
Sălbaticele ape 
Gemeau ca-n agonie 
Albastre de mânie, 
Izbindu-se să scape 
Cu vuiet şi cu vaiet — 
Închise între stânci. 


La cârma plutei sta 

Copila zâmbitoare: 

Mireasă-i astă fată 

Cu moartea cununată 

Şi-n stingerea de soare 

Părea un chip din basmuri — 
La cârma plutei sta ! 


Privind în urma ei, 
Vedeam cum dânsa trece 
Râzând pe lângă stâncă — 
De nu venea adâncă 

Din ceruri noaptea rece, 
Și-acum aș fi acolo 
Privind în urma ei ! 


Toamna 


Toamna târziu 

În noaptea cu lună, 
Cum vâjâie codrul 

Şi geme și sună! 

Din nordul cu neguri 
Un vuiet răsare 

Și vine şi crește 

Mai iute, mai tare; 
Iar codrul aude, 
Puternicul rege 
Aude prin noapte 

Și bine-nţelege 

Al oștilor vuiet 

Din norduri pornite - 
El vrea să răscoale 
Puteri obosite 
Și-njură și urlă, 

Că-și simte pierirea. 
Și galben se face, 


Nu poate s-adoarmă, 
Nu-și află nici pace, 
Și tremură codrul 
Cu inima ruptă 

De spaimă, se zbate, 
Cu vântul se luptă, 
Pocnește și sună 
Și-şi urlă durerea, 
Căci vântul îl prinde 
Și-l strânge de mijloc 
Topindu-i puterea! 
Și codrul se-ndoaie; 
Și-l biruie vântul 
Râzând îl sugrumă 
Şi-i rupe veştmântul 
Și părul i-l smulge 
Și-n văi îl aruncă. 
Un țipăt răsare 

Pe deal și pe luncă; 
Grăbitele păsări 

Cu vuiet aleargă 

Și norii vin stoluri 
Pe-ntinderea largă 
De spaimă s-aascunde 
Pârâul sub ghiaţă - 
Și regele codru, 


Din ultima viață 
Suspină văzându-și 
Pustiul, și geme 

Și cade pe spate 

Și moare cu fruntea 
Pe pieptul naturii 
Și moare natura 

De jalea pădurii 

În toamna târzie! 


